text:
PROLOGO
INYULDAGKO ti bagik iti nalukneng a kama, ket babaen iti silnag ti init a simmarut manipud iti awanan kurtina a de-jealousy a tawa, nakitak dagiti tapok a nagalikubeng a nagtaud iti kutson. Nabayag gayamen a saan a nadaldalusan. Kasla nabannog ti bagik ket agkakapsuy, nupay iti nagmalem ket awan met ti inobrak no di nagpagnapagna ken nagpanunot.
Ngem kawaw ti isipko. Kayatko koma ti agriaw tapno lumag-an bassit ti dagensen iti barukongko.
Naisentro dagiti matak iti ngato ti balay. Adda gayamen lawa-lawa ti balay nga agtataengen. Makumikom a mangab-abel iti balayna. Dinan inkankano ti nasipnget nga aglawlawna. Diak pay gayam nasindian ti bombilia tapno rumaniag koma ti balay. Ngem apay ngata, kasla kaykayatna man ti nasipnget nga aglawlaw.
Kas kaniak, panagriknak ket nakasipsipnget ti lubongko. Kasapulan ti silaw iti panunotko, kas met laeng iti panagkasapulak iti silaw iti pagtaengak.
Pinagkarayamko ti matak, saan la gayam maymaysa a lawa-lawa ti adda balaynan. Nakasapsapot met gayamen ti dandani amin a suli ti balay. Manon, aya, nga aldaw a di nadaldalusan ti balay. Nabayagen. ‘Su met la nagpupuniponen dagiti lawa-lawa ditoy.
Ket nagkarayam ti panunotko iti sala, iti bangsal, iti kusina. Itay limmabasak, karaiwara dagiti alikamen ken ramramit ti balay. Awan urnos.
Ayna, Romero, naminsan laeng ti panakasapot ti panunotmo. Dimo ngarud itulok nga agnanayon nga ibaludnaka iti gitana: kinunak iti bagik.
(a)
AGTALNAKAYO, ubbing! Agpatpaturogak!” Inlaawko kadagiti ubbing nga aga-ayam iti kalsada ti barangay. Tinan-awak pay ida iti tawa ti balaymi a semi-bungalo. Umarikiakda iti panagay-ayamda iti sango iti balaymi. Agsipud ta adda iti igid iti kalsada ti balaymi, a sentro pay met ti sitio Nalasin iti barangay San Pedro, ditoydan a nagpupunipon.
Limada a nagu-ummong: ni Sofia, 6; Cedric, 7; Amboy, 6; Racquel, 5; ken Aj, 6. kakaanakak met laeng ida. Nagmayat ti panagrikosda a nakamasngaad. Nakadumogda amin, ket pakaringgoranda ti diak ammo nga adda iti tengngada.
Diak nga inpasada ti Yamahak, na-flat tire itay bigat. Mulmulenglenganda pay laeng idiay vulcanizing shop. Ni Anabel nga asawak ket nakitienda. Inkapilitan a siak ti nagaw-awir iti tallo bulanna a kimmutmi— ni Tricia. Ti inunaanmi a ni April ket inkuyogna, tallo ti tawenna.
“Kunak… agulimekkayo, no makariing ‘toy adi’yo, sikayo ti pagaw-awirek!” Indagullitko, dida la maalan iti maysa a sao. “Ania, ‘ya, da’ta pakaringguranyo?”
“Pangat ti lawa-lawa, Ankel!” Kinuna ni Sofia. Putot ni kapid Gardo a padak met laeng nga agtraytraysikel.
“Pangat ti lawa-lawa?”
“Pinasapot ti lawa-lawa, Ankel!”
“Nangal-alaanyo ti lawa-lawa?”
“Idiay balay da Apong Caring!”
“Ala, isardengyon. Makariing ‘toy adi’yo. Inkayo dita daya, idiay barangay Hall.”
“Wen, Ankel!”
Timmakder ti tunggal maysa kadakuada. Nasiputak ti iggem ni Aj nga iit, agarup iti lima a pulgada ngata ti kaatiddogna. Adda pay balay ti posporo a nabatida.
Umariwawada bayat a pumanpanawda. Ubbingda la nga agpayso.
“Oy, ‘tay inabakko, ‘modtoyen.” Indusag ni Cedric kenni Amboy.
Nee, adda pay gayam pustaanna. Ket dakes ti sugal. Iti nakemko, masapul a mabagbagaan dagitoy nga ubbing. Sabali ti masumsumokdan.
“Piso laeng met,” insungbat ti naub-ubing. “Itedko inton Lunes, alaek pay ti balonko!”
“Intayo agala ati lawa-lawa.” Insampitaw ni Sofia.
“Sadino?”
“Idiay balayda Apong Ansang. Daan daydiay, adu ti lawa-lawa idiay.”
“Intayon!”
“Awan innagaw, a!”
“Wen!”
Bayat nga umad-adayoda, kumapkapsot met ti maallingagko a timekda.
(b)
LUNES. Alas dies iti bigat.
Nakaparada ti traysikelko iti amianan ti plasa ti ili. Ditoy ti parkingan ti rotami a kameng iti SANTODA (San Pedro Tricycle Operators and Drivers Association). Iti kastoy nga oras, naikayen ti pasaheros. Mabalin nga ‘yil-ilad iti uneg iti sidecar kabayatan nga ur-urayen ti batang.
Ti plasa ket adda iti sentro ti ili. Iti amiananna ket ti ginasut a tawennan a simbaan-Katoliko, ken iti abayna ket ti kakaisuna a pribado a pagadalan iti elementaria ken sekundaria. Iti deppaar iti laud ket ti national highway ken dagiti kasla uong a pasdek ti negosio-establisemento.
Iti bigat ti kaburnok ti pasaheros: dagiti estudiante ken dagiti empleado nga agturong iti pagadalan ken pagopisinaan. Iti kastoy nga oras, dagiti saggaysa laengen a makitienda ti namnamaenmi.
Inuksotko ti periodiko a naiseksek iti linong ti sidecar, ginatangko itay bigat. Namnamaek nga iti kastoy nga oras ket kasapulak ti pagliwliwaan. Numona ta adayo pay ti batangko.
Ukradek koman ti periodiko idi masiputak dagiti tao nga agu-urnong iti plasa. Kaaddduan kadakuada ket dagiti padak nga agtraytraysikel ken dagiti ballog nga estudiante.
“Apay?” Dinamagko kenni Gardo a sumarsaruno kaniak iti rota. Intudok ti agdupualo ngatan a tao a nagrikos iti amianan-a-laud ti plasa.
“Pangat ti lawa-lawa, sika!” Ket timmapuaken manipud iti traysikelna.
“Para ubbing la dayta!”
Nagkudkod iti ulona. “Saan a pang-ubbing dayta; panglakay!”
“Kasta!”
“Wen,” iti itatakderko, kinumparenakon nga inturong iti ‘yan dagiti ummong ti tattao. “Umayka agbuya tapno dika agsalsaludsod a kasla grade one.”
Idi makadanonkami, dandani diak metten makatan-aw iti tengngana iti kaaddun ti tattao. Naglaka ketdin nangawis ti pangat ti lawa-lawa.
Iti tengnga, adda maysa a lalaki a nakaiggem iti iit, mangilawlawag iti pagannurotan ti ay-ayam.
“Agkikinaawatantayo,” inbullaawna. “No namitlon a natinnag iti daga, naabaken. No nasaputan, naabak latta.
Dua a lalaki ti nangiruar iti lawa-lawa manipud iti posporo nga ig-iggamanda. Nasdaawak ta darakkel met ti lawa-lawada. Ti maysa ket dakkel ti buksitna nga ak-akikid dagiti ramayna, kabayatanna a ti maysa ket naglatak ti nagdakkel ti sidingna iti bukotna, basbassit ti bagina ngem ak-akaba dagiti ramayna.
Pinagsinublat a kinita ti lalaki dagiti lawa-lawa. Sinirpatna a nalaing. “Agkalaanda.” Kinunana.
“Asino da’ta?” Kinidagko ni Gardo, insungok ti nakatakder a lalaki.
“Isu da’ta ti sentensiador ken kasador payen!”
“Sentensiador?”
“Sentensiador,” inbanang-esna, “no pallot koma, isu’t mangikeddeng iti mangabak ken maabak.
Nagtung-edak, ngem diak latta naawatan. Kasano koma a maawatak ket diak met makipalpallot.
Sineniasan ni Gardo ti maysa a lalaki. Nagthumps-up sana inngato ti tamudona. Ingngato met ti lalaki ti tamudona sa nagthumbs-up.
Kinidagko ni Gardo. Naawatanna ngata ket immisem.
“Nagpinnustakami—sangagasut.” Kinidagnak met. “Sika ngay?”
“Madamdama,” inrasonko. Ngem iti kinapudnona, awan ti planok. Maawatak a daytoy ket maysa a sugal. Kayatko laeng a buyaen ti makunkuna a pangat ti lawa-lawa. No malpas daytoy, agsubliakon iti paradaaanmi.
“Rugiantayon!” Impukkaw ti sentensiador.
Inalana dagiti lawalawa, saggaysa nga inpakarantayna iti agsumbangir nga ungto ti iit, inneggamanna iti tengnga ti iit. Ngem idi agkarayamen dagiti lawalawa, napartak dagiti ramayna a nangiyales iti panangiggemna. Idi nagsabat dagiti dua a lawalawa, nagginarakup-nagsiniplag-nagpinnadas a nagsinnapot. Ngem nakaruk-asda met laeng iti tunggal maysa.
Nee, mayat met gayam: nakunak iti bagik.
Nagsinnabet manen dagiti lawalawa. Iti panagkunak, mangab-abak ti adda sidingna ta ak-akaba dagiti ramayna ket maarakupna a nasayaat ti kapangatna. Ngem nakigtotak idi bigla a natinnag daytoy iti daga, ket nagbati iti iit ti dakkel ti buksitna.
Inala ti sentensiador ti sidingan a lawa-lawa, inpatayna manen iti iit, ket kasla saan a nagbaliw ti pigsana ta isu payen ti immuna a dimmarup. Ngem agsipud ta dakkel ti tian ti kapangatna, dina daytoy kinabaelan a mapulipolan ti sapot. Ti dakkel ti buksitna ket nagsanud iti apagbiit ket bigla met laeng a dinungparna ti kadangadangna. Natinnag manen iti iit ti adda sidingna a lawalawa.
Naglaaw manen dagiti agbuybuya.
“Buksitan, kunam man!” Inkidday kaniak ni Gardo, maawatak nga isu ti pinustaanna.
Inpakarayamna manen ti sentensiador. Agsipud ta agkakapsut ngatan ti sidingan iti namindua a panakatinnagna, awanen ti gawayna pay a makabales. Iti panangsapot kenkuana ti buksitan a lawa-lawa, saanen a nakaruk-aten.
“Yes! Yes!” Uray la nga ingato ni Gardo ti gemgemna.
Pimmigsa ti kinantiaw iti aglikmot, di met makatagari dagiti naabak.
“Buksitan, kunam man. Ania ti banagen dayta ramay-ramayan. Lugit!” Imberkak ni Gardo. “O, ania? Pumustaka metten. Saan met a sugal daytoy, ay-ayam laeng!”
Diak ammo ta kasla maallukoy metten ti riknak, nangruna iti imbaga ni Gardo a saan a sugal ti pangat ti lawalawa— ay-ayam laeng. Makamaymayat-a-makamadmadi ti riknak. Ngem nagsayaat met a buyaen ti pangat.
“Mabalin ngata ti sangapulo pisos?” Inpadpadasko nga imbaga. Adda ngamin panangsuppiat ti riknak; ngem no mayat, uray ket sangapulo a pisos laeng met.
Immisem ni Gardo. “Isurotmo laengen iti pustak!”
“Sige, maabakak, mandiakon!”
“No maabakta ditoy, inta idiay pilaanen.” Iti paradaan ti traysikel ti kunana.
Gasat ngata wenno sulisog, nangabak ti lawa-lawa a pinustaanmi. Idi naipaima kaniak ti kuarta, gimmanas metten ‘toy riknak. Nagkuenta iti panunotko: ti sangapulo ket agbente; ti bente ket agkuarenta; ti kuarenta ket agotsenta… Adda karkarna a nariknak. Nagad-adu ketdin a pirak ti namnamaekon. Iti maikatlo nga ay-ayam, nangabak manen ti pinustaanmi: kaskasdi iti maikapat; maikalima; maikainnem…
Idi kitaek ti dakulapko, nasurok tallogasut gayamen. Diak pay napadasan ti naabak.
“Adda siguro bonetem idi naipasngayka.” Kinuna manen ni Gardo.
Mangrugi koma manen ti sabali pay a pangat idi adda mangikissiim nga adda kano pulis a sumungsungad. In-inut, tunggal maysa kadagiti adda iti rikos ket pimmanaw, agingga a naan-anay a nawaknitan ti sigud a naburnok a tattao.
“Apay a pimmanawtayo?” Dinusagko ni Gardo.
Inaprosan ni Gardo ti ludingasna. “Maiparit ngamin ti sugal!”
Kayatko koma a saludsoden: apay a sugal itan ket itay ket imbagana nga ay-ayam. Ngem saannak a nagtagarin, nangruna idi mamingmingak ti kuarta iti dakulapko.
“Naalan’ ti pasada iti maysa nga aldaw, ania?” Intagarina. “Adda met nakurang a sangaribo kaniak.”
“Ania?” Nagmulagatak pay.
“Intayo idiay Apple?” Inkiddayna. Ti Apple a kunana ket beerhouse. Naglingalingak lattan nga umis-isem.
©
NAGNGINA met. Singkuenta laeng, a!” Kinunak.
Timmangad ni Roel, ti barito a kaarubami. Ilaklakona kaniak ti dua a ramay-ramayan a lawa-lawa. Sangagasut kano ti maysa. Idi kitaek dagiti lawa-lawa, magustuak ti maris amarilio ti maysa nga adda uppat babassit a sidingna iti bukotna. Ngem kaykayatko ti agmaris brown, a ti sakana ket maris brown ken amarilio. Dagiti kastoy a kita ti pang-derbi. Ket isu ti panggepko nga isanay.
“Manong met, inusokko pay ti panteon idiay kamposanto idi rabii, ayatko laeng a maala dagita.” Inrasonna.
“Panteon?” Tinapikko ti abagana. “Sinirigmo laeng idiay taltalonda lakay Ikoy daytoy, ket!”
Ngem mamatiak iti kinuna ni Roel, ta nakitak pay ti panagkukuyogda kada Intong ken Roland a kataebna. Naka-iggemda iti flashlight. Nalaklaka ti agala ti lawa-lawa iti rabii ta agandap ti sapot no mpasarangan ti raniag ti panagbalayda. Ket maymayat manen ti maala iti kamposanto ta nau-uyongda.
Ilakoda daytoy kadagiti nalaing makipangat. Ket nangina, ta manipud singkuenta agingga tallogasut ti maysa.
“Handrid pipti ngarud ti dua, tapno agsabetta,” kinunana manen. “Tallokami pay nga agbibingay.” Intawarna.
“No diak la ngata maassian kadakayo…” naginkukunaak met, kagiddan iti panangasutko ti pitakak iti akinlikod a bulsak. Inuksotko ti maysa a bioleta ken nalabaga.
Idi ‘yawatko ti kuarta kenni Roel, rimmuar la ketdin ni Anabel ket nakitanan ti pananggatangko iti lawalawa. Nagpangato ti maysa a kidayna.
“Kunak man no ay-ayam laeng da’ta, lakay?” Nagmirduot. Immuneg iti balay, ngem impakamakamna, “… naaddikan sa metten.”
Malagipko, isu met laeng ti rasonko kenkuana idi mangrugin ti panakaigamerko iti lawa-lawa: ay-ayam laeng, kunak idi.
“Ket, wen met, baket.”
“Lakay, inaldawka a pumusta iti da’ta a pangat ti lawalawa—ay-ayam pay laeng. Gumatangka payen— ay-ayam latta. An-annuem ngarud dagita, ikirogmo a pangrabiim.” Kumaribuso dagiti pariok, pinggan ken kaldero a kasla maigagara a maitupak.
“Dika kad’ madanagan. Awan pay pimmanglaw iti lawalawa.”
“Awan pay, a, ta napanglawkayo metten. Ngem agbanagkayonto a mamirmiraot. Ken dagita kasugalyo: estudiante, walay a tattao, ken padayo nga agtraytraysikel. Makonsensiakayo met, a, kadakuada, no di man kadagita bagbagiyo.”
No kastoy a bumarbara ti piditpidit ni Anabel, agar-arudokak a pumanawen.
(d)
PIRMI iti panangtarakenko iti ramay-ramayan a ginatangko kenni Roel. Panggepko nga ipangat daytoy iti sumarsaruno a derbi.
Ti pangat ti lawa-lawa ket saan laengen nga ay-ayam dagiti ubbing; ken saan laengen a pustaan dagiti padak a bullakayan. Dakkel a sugal daytoy nga uray dagiti prominente a tattao kas koma dagiti negosiante ken pulitiko. Derbi ti lawa-lawa: ay-ayam dagiti babaknang. Ket no mailaokka kadakuada, sikatka metten.
Ket iti daytoy a pangat, saan a dagiti asi-asi a lawa-lawa ti maisango. Agsipud ta no iti pallot ket adda ti teksas, kasta met iti lawa-lawa. Nasayaat a nataraken, naaywanan, mapapigsa, mapakan ken maikondision kas maysa a warrior.
Idi damo, panpanunotek no kasanoda a taraknen a kasla teksas ti lawalawa. Ngem bayat iti panakaigimongko kadakuada, naalak ti sekretoda. Nga isu ti aramidek ita iti ramay-ramayak.
Inalak manipud iti kahon ti posporo a nangipabalayak iti lawa-lawa, inpakarayamko iti iit. Inalak ti obispo a lawalawa a kadakdakkel ti tarakenko, pinagpangatko dagitoy. Agsipud ta ti tarakenko ket naikondision a pang-derby, nalakana a sinapotan daytoy. Diak metten nasdaaw ta napigpigsa ken nakarkaranting ket ngarud ti nataraken. Idi nasaputanna ti obispo a kinasangona, kinninkinnitna daytoy. Idi mauma, pinanawannan.
“Mabalinkan nga a pang-derby,” kinunak iti lawalawa.
Nangalaak iti platito ket kinargaak iti ebaporada a gatas, inpakarayamko ditoy. Ket ditan a makitak a timtimtimannan ti gatasna. Daytoy ket tapno lumukmeg ken pumigsa.
Idi mauma, inalak ket inkabilko iti balayna. Inton malemton a patimtimmak ti Tiki-tiki, isu daytoy ti mangpatibker iti resistensiana ken istaminana. Pamparagsit pay daytoy, kas met laeng iti panangpatimtim iti gatas iti panangited kenkuana iti energy drink, bale isu daytoy ti bitaminanan.
Inton malem, pasanguakto manen iti dakdakkel a lawa-lawa, masapul a kanayun ti panangipasangok kenkuana iti kadangadangna tapno ma-ensayona dagiti teknik a kasapulanna iti derbi. Lumaing-pumaragsit-tumangsit ken pumigsa. Ma-ensayo a nalaing tapno di nalaka a matinnag iti iit, makasursuro iti umno a panagkinnit ken panagsapot. Ket no naan-anay daytoy a galadnan, bilbilangekton ti ipaayna a pirak kaniak iti panangabakna.
Iti derbi ti lawa-lawa, kasapulan ti panangabak iti umuna a round iti sangapulo a dangadang, tapno mairaman iti maikaddua a rikos. Ket iti maikatlo a rikos, no isunto pay laeng ti nangabak, isun ti naan-anayen a champion iti derbi.
(e)
INSAN, adda derbi idiay Caburao, adda entrytayo?” Kinidagnak ni Bhoyet a kasinsinko, padak met laeng nga agtraytraysikel.
Nakaparada ti traysikelmi iti sanggaan ti Barangay San Pedro, Paras, ken Paypayad. Agur-uraykami iti pasaheros. Ni Gardo ket kaitultulodna met.
“Adda ti ginatangko idi kenni Roel, ramay-ramayan. Naikondisionen.”
“Tiope sa met daydiay?”
Iti pangat ti lawalawa, maawagan a tiope ti lawalawa a naabaken iti pangat. Ilaw-an nga ilako dagiti akinkukua tapno maipangat manen. Bassit ti gundawayna a mangabak ta napabutnganen iti napalabas a dangadangna.
“Sigurado a mangabak, naala iti panteon. Pagbibingayantayo laengen ti entry fee. Sangsangaribo ti kuartak.”
“Aprob!” Inngato pay ni Bhoyet ti tanganna.
Nagsasaruno a simmangpet dagiti pasaheros, uppatdan a nakalugan iti traysikelko, masapul nga itulodkon.
Mayat pay laeng ti andar ti Yamahak, awan pay dua a tawenna. Regalo daytoy kaniak ti katugangak, pia la kano a pagsapulko.
Bayat nga agtartaray ti traysikel, simmingit iti isipko ti panagrikiarmi kenni Anabel. Binigbigatmi ti nagapa iti sangkabassit a gapu… asukar. Dumawdawat kaniak iti igatangko iti pagtimplana kano iti kapena. Diak inyawatan ta nabukel met a sangaribo ti kuartak, adda met sangkabassit a sensiliok ngem agkurang. Nagmurioten. Tila tinaltalanggutangnan, inramramanna payen ti pangat ti lawalawa. Manipud kano nasumokko ti sinal-it a sugal, manmano kanon ti panangtedko kenkuana iti mapasadaak.
Sinungbatak: nga adda met ti irimrimitko kenkuana. Ket no bimmassit man, ania ngarud, matagamtamko metten ti dadduma. Basolko pay no naabakak idi kalman. No dadduma a nangabakkak ket ‘yawatko kenkuana, por dios met ti ragsakna.
Binaybay-ak lattan a sao-a-sao. Diak pay nagkapen.
(f)
ADUN ti tao idi simmangpetkami kada Gardo ken Bhoyet iti pakaisayangkatan ti derbi. Adda ti maysa a dap-ayan a nabangon a nairanta para iti pangat ti lawalawa. Ti dap-ayan ket naatepan ti pan-aw, naaladan ti nabislak a kawayan nga agarup maysa a metro, eksakto laeng a pagtan-awan dagiti nakatugaw afficionados a nairanta nga agtugaw ditoy. Dagiti padak a saan nabaknang ket adda iti likudanda a mangtantannawag.
Siniripko iti unegna, addan ti sentensiador ken kasador a nakatakder. Iti tengnga ti suelo ket adda ti pariok a nakargaan ti bumegbeggangen nga uging. Ditoy a maibatog dagiti agpangat a lawa-lawa, no adda ti matinnag, siguradon ti panakatustana. Iti dadduma a derbi, saan nga uging ti aramatenda, no di ket danum a naikarga iti palanggana. No matinnag ti naabak a lawalawa, agbiag pay laeng. Daytoy ti pakaalaan iti lawa-lawa a tiope.
Inpalista ni Bhoyet ti entrymi, agraman ti nagsusugponan a kapitalmi. Idi nagsubliak iti ‘yan ni Gardo, adda metten ni Bhoyet. Maikasangapulo kano ti lawalawami. Kutit metten. No mabalbalin koma ket diak kayat a kutit, kaykayatko nga umuna koma wenno agingga iti maikalima, ta dakdakkel ti gundawayna a mangabak no kasdiay.
“Amangan no makiputton ti kuartak.” Kinunak.
“Dika pay pumusta, a.” Kinuna met ni Gardo.
Kayatko koma nga ibaga nga aggagatel ti dakulapko, ngem diakon nga insawang.
“Mangrugin! Mangrugin!” Impukkaw dagiti adda iti dap-ayan.
In-inut a naga-aribungbongkami iti aglikmot ti dap-ayan. Arigna diak payen makatan-awen iti kaburnok dagiti tao. Imbag pay dagiti afficionados a VIP ta mayat ti sisikkawelanda iti tugawda.
Umariwawa dagiti tao idi mangrugin nga agsenias ti kristo. No kasano iti pallot, kasta met laeng iti pangat.
Maysa kadagiti VIP a nakitak ket ti butiog a lalaki, maysa a prominente a tao, ken mabigbigbig iti kinalaingna iti pallot. Nalukmeg a napudaw, nakinis ti kudilna a naibagay iti rupana a barbasan. No saan a butiog ken nalukmeg, nataraki koma uray kalbo. Kas iti sigud, nakakallugong manen iti paboritona a kattokong.
Gayyem ti adu a pulitiko. Masdaawak laeng ta uray gayam pangat ti lawalawa ket sinerrekna metten. Mangipaneknek a saan laengen a sensilio ti ay-ayam ditoy.
“Limaribo ti baet, sir!” Kinuna ti kristo iti butiog a lalaki.
Inngatona ti imana. “Larga!” Kinunana.
Diak pay pimmusta, pangpalpalliiwak iti bagik no gasatko iti daytoy nga aldaw. Ngem iti panunotko, pinilik ti obispo— kampay, sangaribo ti pustak.
Idi nagsinnabet dagiti dua a lawa-lawa, ginanasko a binuya ti panagrinakepda, kunam la no judo. Sabsabali a talaga no dagiti naikondision a lawa-lawa ti agpapangat. Makapnek. Adda ti matinnag ngem makakapet met laeng iti sapotna. Makaulinto manen. Ngem idi bumaybayag ket mabannogdan— natinnag ti gammatan, diretso iti beggang.
Nangabakak koma!
Iti maikaddua a pangat, diakon napengdan ti riknak. Sineniasak ti kristo, lima a ramay— lima gasut. Adda ti pakuyogna a kararag a sapay koma ta mangabakak. Ket ita man pay a mariknak ti nerbiosko. Kumarkaro met ti gagatel iti dakulapko, kunada, suerte kano. Barbareng koma, kuna ti panunotko.
Adda nariknak a rag-o idi natinnag ti kalabanna a sidingan ti pinustaak. Ngem sayang, ta nakakapet iti sapotna. Natusta koman a dina oras. No mabalin koma ket mandarek ti pinustaak a sarunnuennan ti umul-uli a kalabanna. Ngem anian, inurayna ketdin a makasagpat. Idi nagrinakepda manen, kasla napigpigsa ti pinustaak ta adda iti rabaw iti iit. Ngem naklaatak ta bigla metten a natinnag iti iit.
“Sinal-it, insan, timmayaben ti lima gasutko.” Inyarungaingko kenni Bhoyet.
“Aysus!” Natapikna ti mugingna.
Malagipko ket ngarud ti panagririmi kenni Anabel itay nagrubbuatak. Nabara ta uray la limmabaga ti lapayagna. Indawdawatnan sa ket a maabakak ita.
Diak ammo no rabrabakennak ti gasatko ta idi pimmusda Gardo ken Bhoyet, nangabakda met.
Umapalakon.
Iti simmaruno a pangat, inyappakon ti nabatbati pay a kuartak. Saan ketdi napintas ti gasatko kas maysa nga Aries ita… ta naabakak manen.
Awan kuartakon. Diak makaidnan, numona ta nangabak manen da Gardo ken Bhoyet.
“Gardo, awan ti ammom a bumolodan?” Kinudkodko ti imak nga itay pay laeng nga aggagatel.
Nakigtot pay ni Bhoyet, ket napataliaw kaniak.
“Adda, a, ngem…” dina intuloy, agdudua ngata.
“Sino?”
“Kasapulan ti kolateral!”
“Agawidta laengen, insan!” Sinnallabaynak ni Bhoyet.
Diak nagtagtagari, nagpagnapagnaak, nakabatog ti tammudok iti bibigko. Talaga a desperadoak a mangabak. Nagsardengak iti sanguanan ti traysikel, nataldiapak ti tulbek a nalipatak gayam itay. Iti panakakitak iti tulbek, kasla adda nagpaltiing iti panunotko.
Nagtarayak nga immasideg iti ‘yanda Gardo ken Bhoyet.
“Maala itan?” Kinissiimak ni Gardo.
“Adda isaldam, ‘ya?”
“Mabalin ti traysikel?”
Naggiddan a timmalliaw da Bhoyet ken Gardo kaniak.
“Agang-angawka, insan?” Kinudkod ni Bhoyet ti tugargar a buokna.
“Mano?” Ni Gardo.
“Uray lima laeng.”
“Siguradoka?”
“No mangabakak, isublik met laeng!”
Sintagari a pinanawannakami ni Gardo. Immasideg iti maysa a kaddua ti butiog a lalaki. Adda inyarasaasna. Kinitanak met ti lalaki. Nagtung-edak. Immisem. Immasideg iti bossna a butiog ket adda inyarasaasna. Kinitanak ti butiog a lalaki. Intudok ti traysikelko. Inarasaasanna ti batana a lalaki. Linukatan met ti lalaki ti igpilna a bag, nangiruar iti kuarta. Inyawatna kenni Gardo. Immasideg iti ‘yanmin ni Gardo.
“Kasta kalaka mangala ti kuarta kenkuana?” Inawatko ti kuarta. Binilangko. Eksakto.
“No adda kolateral.”
“No ngay tumarayakon?”
“He-he, maassianka iti bagim ken iti pamiliam!”
Maawatak ti ipasimudaag ni Gardo.
“Mangabakka koma ngarud, insan.” Indawdawat met ni Bhoyet.
Insigida a pimmustaak iti simmaruno a pangat, dua a ramay, patudo iti baba ti inseniasko iti kristo. Ngem kas kunada, adda aldaw a malas ti maysa a tao. No idi ket diak mamati iti petsa nga a-trese, mamatiak itan. Di pay naorasan ti lima a ribuk. Kanayon a makset iti beggang ti pustaak.
Kinissiimak manen ni Gardo. Sangapulo a ribu a pesos. Awan sintagarin ni Bhoyet ngem aglinglingaling a nangkita kaniak.
Agkalinduosannak tunggal pumustaak. Iti namnamak a naparparak a makasubbotak no dakdakkel ti ipustak ket saan a nagkurri. Nupay iti tunggal pangat ket adda pakuyogna a kararag ket saan met a mapatgan. Agsipud ngata ta sugal ti ikarkararagak.
Sakbay a nadanon ti batang ti lawalawami, ima-imaak manen.
Iti maikatlo a gundaway, kinsel mil ti inkuldingko kenni Gardo. Intupakko amin daytoy iti pangat ti lawa-lawami. Pinalagipannak ni Bhoyet ngem nagkulpa idi ngumato ti bosesko.
Siak ti nangiggem iti lawa-lawami. Kasla diak mangeg ti ariwawa iti aglawlaw. Patit-pattitek ti ubet ti ramay-ramayan tapno kumaragting. Kasla di met maungpot ti kararagko:
Mangabakak koma
Mangabakak koma, Apo.
Pangaasim, pangabakennak…
Idi sakbay a mangrugi ti pangat, naglugit ti lawalawa. Napaangesak iti nalukay, naaddaannak iti namnama. Napintas a partaang. Nakaisemak pay a nangited ti lawalawa iti sentensiador.
Adda iti dua nga ungto ti iit ti dua a lawalawa. Buksitan nga adda dakkel a sidingna iti bukotna ti kapangat ti lawalawami. Ket naammuak, a daytoy gayam ket kukua ti butiog a lalaki a nakabulodak iti trenta mil.
In-innayad dagitoy a nagpatengnga. Magustuak ti tignay ramayramayak ta kasla nakaan-annad. Dagiti uppat nga akinlikod a sakana ket natanang ti addangna kabayatan a dagiti uppat nga akinsango ket kasla nakasagana iti aniaman a dangadang.
Nagdanonda iti tengnga. Kasla kimat ti bigla a panagrinakepda. Dagiti sakada nga addaan iti burbor ket inpadasda nga inyarakop iti tunggal maysa. Ket agsipud ta umabot iti sangapulo a sentimetro ti kaatiddog ti ramay ti lawalawami kontra iti agpatingga la ngata iti walo a sentimetro ti buksitan, nagbalin a liamado ti bagimi.
Pagat-lapayagen ti isemko idi nakitak nga immarakupen ti ramayramayak iti buksitan. Sinapotanna. Ngem nagasat pay laeng ti kalabanna ta nakaruk-at, ket nagpaigiden iti iit. Ditoynan nga inuray ti lawa-lawami.
Saan met a nagpagunggan ti ramayramayan, pinatganna ti kalikagum ti kadangadangna. Nagrinakepda manen idi nagdanonda. Kasla slow motion ti panagkitak kadakuada. Ket uray la naipangatok ti gemgemko idi natinnag ti kabalubalna a buksitan. Agragrag-on ti riknak. Ngem sayang, ta nakakapet pay laeng iti sapotna ket nagbitinen, ket kasla awan gandatna nga umuli. Panggepna koma pay ti bumaba iti sapotna ngem pinatit-patit ti sentensiador ti sapotna. Ket maiparit koma daytoy, ta agdiretson iti beggang. Agsuitsuitekda metten. Nakauli ket ngarud manen daytoy iti sapotna, ngem saan a dimmanon iti iit. Adda ngata sangapulo a pulgada manipud iti iit nga agbitbitin daytoy.
Matuokan ngata metten ti lawa-lawami, daytoyen ti bimmaba babaen iti panagbitinna met iti sapotna. Ket idi mabatoganna ti buksitan, nagsardeng.
Bayat nga agbitbitinda, nagpangatda. Nagrinakep ket nagpinadas a nagsinnapot. Iti daytoy a gundaway, agdependen iti katibker iti sapotna tapno di matinnag ti lawa-lawa; tibker nga agbitin; ken padas kadagiti immun-unan a pangatna. Ket iti panagriknak, daytoy ti kurang iti ramay-ramayak. Natibtibker ti sapot ti lawalawa a dakdakkel ti buksitna ta napuspuskol, ken damona laeng ita iti derbi ti lawa-lawami. Dehadon ti ramay-ramayan.
Bayat iti panaggubalda iti panagbitinda, diak ammo no apay a nasiputak la unay ti pananginganga ti buksitan iti bibigna ket inpatademna ti pangilna iti tian ti ramay-ramayan. Uray ti panagriknak a panakapasakit ti lawa-lawami ket kasla isu met ti nariknak.
Naappotko ti bibigko idi nasiputak ti panakatinnag ti lawalawami manipud iti nagsat a sapotna. Nagbannayad ti panagkitak ta masiputak pay ti panakaingato ti karaykayna ken ti panaggarawgaraw dagiti walo a sakana. Kayatko a tarayen ken sarapaen nga isubli iti iit tapno diak a maabak, ngem kasla nagpipikel metten dagiti sakak.
Bayat iti panagpababa ti lawa-lawa iti beggang nga agur-uray kenkuana. Kasla nakitak ti ladawan ditoy ni Anabel ken dagiti dua nga ubbingmi nga agsangsangit. Ket nalagipko manen ti panagririmi maigapu iti panakipangpangatko iti lawalawa.
No kasano nagdissu iti beggang ti bukot ti lawalawa, bimmaligtad ket ginandat a tumaray koma iti beggang, ti panakapaayna agingga a nanguret, ken ti panagngisitna agingga iti panakaksetna ket kasla naitapkal amin iti matak.
(g)
BENTE MIL ti adda iti imak idi agawidkamin. Bumanorbor ti tambutso ti Yamaha a paglugluganak— ngem saanen a ‘tay kukuak, no di ket ‘tay ipaspasada ni Bhoyet. Ti traysikelko ket ginuyoden ti butiog a lalaki. Suplik kanon ti bente mil. Inkalikagumko nga uray trenta mil laeng koma ti itedna, ngem nagkedked.
Inikkanak iti makalawas a pawayway tapno mangiremedio iti kuarta tapno maalak kano met ti traysikelko. Ngem no kas pangarigan alaekton, addan bente porsiento a tuonnan.
Aglinglingalingak lattan. Kasano a makaremedioak iti singkuenta mil? Nagdakkelan a gated. Malaksid ngata no pumustaak manen iti pangat ti lawa-lawa. Ngem no maabakak manen, kasanon?
Nangabakda Bhoyet ken Gardo, ta uray naabakda iti derbi ti lawalawami, nakapuonandan iti immun-unan a pinustaanda. Ngem naulimekda, awan ti nasarangsang a katawada.
EPILOGO
ITA, agmaymaysaak ditoy balay. Pimmnaw da Anabel, intugotna dagiti dua nga ubbingmi. Nagawidan idiay San Esteban, ‘yanda katugangak a pagbabainak la unay.
Awan naaramidak a mangigawid kenkuana. Ilawlawagakko koma, ngem ania ngarud ti ipalawagko? Agulbodak koma, ngem dakkel met unay ti naaramidak ket narigat a makalluban. Agkariak koma… ngem ammok, nakasarado pay laeng ti lapayagna iti aniaman a palawag. Saan pay ita ti umno a tiempo para iti daytoy a gannuat.
Agpanunotak kano a nalaing para iti bagik ken para kadakuada. Iliwliwagna kano ti inaramidko, ket iliwliwagko met ti panunotko.
Maawatak ni Anabel. Gapuna a diak met itulok a kastoy lattan ti pagbanaganmi. Nagbiddutak— diakon a maisubli ti napalabas. Ngem mabalinko nga ilinteg ti killo iti daytoy nga aldaw ken masungad pay.
Sinapotan ti lawalawa ti kinataok ken pamiliak, rinugitanna ti panunotko, ngem saan lattan a kastoy karugit ti nakemko. No nasapot-narugit, masapul nga agdalusak tapno makastrek ti makagin-awa nga angin ket gumin-awa met ti aglawlaw, nangruna ditoy uneg iti balay. Kasta met iti puso ken isipko. Masapul nga ikkatek dagiti sapot a naikullapot.
Tumakderak, alaek dagiti sagad ken dust pan. Agdalusak iti balay, ikkatek dagiti sapot ti lawa-lawa ken patakyasek dagiti agbalbalay a lawalawa. Barbareng maay-ayok iti mabiit ni Anabel no makitana a nadalus ti balay. A kas kaniak, a dimmalus metten ti panunot ken isipko.
G I B U S N A


c: text/html

text:
Maldibas
(Naibaw-ing manipud iti Maldiv)
Katkategoria:
- Maldibas
- Dagiti purpuro ti Taaw Indiano
- Dagiti pagilian ti Taaw Indiano
- Dagiti pagilian nga isla
- Is-isla ti Taaw Indiano
- Dagiti estado a kameng ti Organisasion ti Islamiko a Pagtitinnulongan
- Dagiti estado a kameng ti Gunglo ti Abagatan nga Asia para iti Rehional a Pagtitinnulongan
- Dagiti estado a kameng ti Nagkaykaysa a Pagpagilian
- Dagiti republika
- Dagiti pagilian ti Abagatan nga Asia
- Dagiti estado ken teritorio a nabangon idi 1965
- Dagiti mankomunidad a republika

robotstxt: allowed

filter: keep


text:
Tulbek ti Naragsak a Pamilia
No Kasano a Mapagballigian ti Umuna a Tawen ti Panagasawa
Asawa a lalaki: “Diak ninamnama a nagadu gayam ti nagdumaanmi ken baketko! Kas pagarigan, nasapaak nga agririing, idinto ta isu, naladaw nga agriing. Diak maawatan ti agbaliwbaliw a riknana! Maysa pay—no aglutoak, naglaing a mangkritikar, nangruna no usarek ti punas ti plato a pangpunas iti imak.”
Asawa a babai: “Saan a matagtagari ni lakayko idinto ta nairuamak iti pamiliami a naariwawa aglalo no pannangan. No agluto ni lakayko, maymaysa a punas ti pagpunasna kadagiti plato ken iti imana! Masuronak! Apay a kasta dagiti lallaki? Diak maawatan ida. Kasano koma a makapagballigi ti maysa a pagassawaan?”
NO KAKASKASARYO pay laeng, mapaspasaranyo kadi dagita a problema? Agparang kadi a nakapataud ti asawam kadagiti pagkapuyan ken saan a nasayaat nga ugali nga awan met idi agin-innaremkayo pay? Ania ti aramidem tapno maksayan dagiti “inaldaw a problema a mapaspasaran dagiti naasawaan”?—1 Corinto 7:28, Today’s English Version.
Umuna, saanmo a namnamaen a gapu ta nagkinnarikayo idi nagkasarkayo, agbalinkayon nga eksperto maipapan iti panagasawa. Nalabit a nasigokayo a makilangen idi balasang ken barokayo pay, ket mabalin a napasayaatyo dayta bayat nga agin-innaremkayo. Ngem ita ta agassawakayon, masubok dagita a kinasigo kadagiti baro a pamay-an ken nalabit kasapulan a patanorenyo ti dadduma pay a paglaingan. Agkamalikayto kadi? Sigurado dayta. Kabaelanyo kadi a patanoren dagiti paglaingan a kasapulanyo? Wen!
Ti panagkonsulta kadagiti eksperto ken ti panangyaplikar iti balakadda ti kasayaatan a pamay-an tapno mapasayaat ti aniaman a paglaingan. No maipapan iti panagasawa, ni Jehova a Dios ti kalaingan ken eksperto, yantangay isu Daydiay nangparsua kadatayo ken nangipaay kadatayo iti tarigagay a mangasawa. (Genesis 2:22-24) Kitaenyo no kasano a makatulong ti Biblia tapno mapagballigian dagiti karit ken mapatanoryo dagiti sumaganad a paglaingan a kasapulanyo, ket iti kasta, mataginayon ti nasayaat a relasionyo nga agassawa uray iti labes ti umuna a tawen.
1. SURSURUENYO TI AGKINNONSULTA
Ania dagiti karit?
Ni Keiji, * a taga-Japan, malipatanna no dadduma a maapektaran ni baketna kadagiti pangngeddengna. “Inawatko dagiti imbitasion a diak man la kinonsulta ni baketko,” kunana. “Idi agangay, natakuatak a saan gayam a kombiniente kenkuana dagiti nakitulagak.” Kinuna ni Allen a taga-Australia: “Panagriknak, saanak a malalaki no konsultaek pay laeng ni baketko tunggal agdesisionak.” Karit dayta kenkuana gapu iti pannakapadakkelna. Kasta met laeng ti kasasaad ni Dianne, a taga-Britain. Kinunana: “Nairuamak nga agpabalakad iti kapamiliak. Isu nga idi damo, no agdesisionak, dagiti kapamiliak ti pagkonsultaak imbes a ni lakayko.”
Ania ti solusion?
Laglagipem nga ibilbilang ni Jehova dagiti agassawa kas ‘maymaysa a lasag.’ (Mateo 19:3-6) Iti imatangna, awan sabali a kapatgan a relasion iti nagbabaetan dagiti tattao no di ti relasion dagiti agassawa! Nasken ti nasayaat a komunikasion tapno agtalinaed a nalagda ti singgalut ti agassawa.
Adu ti maadal dagiti agassawa no usigenda ti pamay-an ni Jehova a nakikomunikar ken Abraham. Kas pagarigan, pangngaasim ta basaem ti saritaanda a nailanad iti Genesis 18:17-33. Usigem ti tallo a pamay-an a panangpadayaw ti Dios ken Abraham. (1) Inlawlawag ni Jehova ti panggepna nga aramiden. (2) Nagimdeng bayat nga inlawlawag ni Abraham ti kapanunotanna. (3) Agingga a posible, inkabilangan ni Jehova ti kiddaw ni Abraham. Kasanom a suroten ti ulidan ni Jehova no konsultaem ti asawam?
PADASEM DAYTOY: No kasaritam ti asawam maipapan kadagiti bambanag a makaapektar kenkuana, (1) ilawlawagmo no kasanom a tamingen ti kasasaad, ngem ibagam dayta kas singasing, saan a kas pangngeddeng wenno ultimatum; (2) saludsodem ti kapanunotan ti asawam, ken bigbigem ti kalinteganna a mangyebkas iti panangmatmatna; ken (3) ‘ti kinanainkalintegam maammuan koma’ babaen ti panangikabilangam iti pagayatan ti asawam agingga a posible.—Filipos 4:5.
2. SURSURUEM TI AGBALIN A NATAKTIKA
Ania ti karit?
Depende iti naggapuam a pamilia ken kultura, nalabit nairuamka a mangipapilit iti opinionmo ken amangan no makasair pay. Kas pagarigan, ni Liam a taga-Europa, kinunana: “Nakairuaman idiay ayanmi ti nagubsang a panagsasao. Ti kasta a wagas ti panangyebkasko iti riknak ti masansan a pakasairan ni baketko. Masapul a sursuruek ti agbalin a naalumamay.”
Ania ti solusion?
Dimo ipagarup a kayat ti asawam a makisaritaka kenkuana iti wagas a kas iti nakayugaliam. (Filipos 2:3, 4) Makatulong met kadagiti agdadamo nga agassawa ti balakad ni apostol Pablo iti maysa a misionero. Insuratna: “Ti adipen ti Apo saan a kasapulan a makiapa, no di ket kasapulan nga agbalin a naalumamay.” Iti orihinal a Griego, ti sao a naipatarus a “naalumamay” ket mabalin met nga ipatarus a “nataktika.” (2 Timoteo 2:24) Ti kinataktika isu ti abilidad a mangammo iti kinarikut ti kasasaad ken mangrisut a siaannad iti dayta tapno awan ti masair.
PADASEM DAYTOY: No adda pakasuronam iti asawam, panunotem a ti kasasaom ket saan a ti asawam no di ket maysa a nasayaat a gayyem wenno ti amom. Usarem pay ngata ti isu met laeng a sasao wenno tono ti boses? Kalpasanna, mangpanunotka kadagiti rason no apay a maikari ti asawam iti dakdakkel a panagraem ken kinataktika ngem iti gayyem wenno amom.—Colosas 4:6.
3. SURSURUEM NGA IBAKLAY DAGITI KABBARO NGA AKEMMO
Ania ti karit?
Iti damo, mabalin a saan a nataktika ti panagakem ti asawa a lalaki kas ulo, wenno ti asawa a babai mabalin a saan a nairuam a mangipaay iti singasing iti nataktika a wagas. Kas pagarigan, kinuna ni Antonio a taga-Italia: “No agdesision idi ni tatangko maipapan kadagiti pakaseknan ti pamiliami, pulos a dina konsultaen ni nanangko. Isu nga idi addan asawak, kasla ari ti panangidaulok iti pamiliak idi damo.” Kuna met ni Debbie a taga-Canada: “Kalikagumak a nadalimanek unay ni lakayko. Ngem ad-adda laeng a dinak ikankano gapu iti kinaturayko.”
Ania ti solusion para iti asawa a lalaki?
Para iti dadduma nga assawa a lallaki, ti dinakamat ti Biblia a panagpasakup ti asawa a babai iti lakayna ket awan nakaidumaanna iti panagtulnog ti anak iti nagannakna. (Colosas 3:20; 1 Pedro 3:1) Ngem kunaen ti Biblia a ti asawa a lalaki ket “makitiponto iti asawana, ket dagiti dua maymaysadanton a lasag”; saan a kasta ti kunaen ti Biblia maipapan iti nagannak ken ti anakna. (Mateo 19:5) Ti asawa a babai ket dineskribir ni Jehova kas komplimento wenno kadua ni lakayna. (Genesis 2:18) Saanna a pulos a tinukoy ti anak kas komplimento wenno kadua ti nagannak. Ania ti panagkunam—no ti asawa a lalaki tratuenna ni baketna kas maysa nga ubing, raraemenna kadi ti urnos iti panagasawa?
Kinapudnona, idagdagadag ti Sao ti Dios a tratuem ti asawam a babai iti wagas a kas iti panangtrato ni Jesus iti kongregasion Kristiano. Nalaklaka ti panangibilang kenka ni baketmo kas ulona no (1) saanmo a namnamaen a dagus ken di agkamali iti panangipakitana ti panagpasakupna kenka ken (2) ayatem kas iti bukodmo a bagi, uray no tumaud dagiti parikut.—Efeso 5:25-29.
Ania ti solusion para iti asawa a babai?
Bigbigem a ni lakaymo itan ti ulom a dinutokan ti Dios. (1 Corinto 11:3) Padpadayawam ti Dios no padpadayawam ni lakaymo. No laksidem ti kinaulona, ipakpakitam no ania ti panangmatmatmo saan laeng a ken lakaymo no di ket iti Dios ken kadagiti kalikagumanna.—Colosas 3:18.
No pagsaritaanyo dagiti parikut, sursuruem nga atakaren ti parikut saan ket a ti kababalin ni lakaymo. Kas pagarigan, adda kinaawan hustisia a kayat ni Reyna Ester nga ilinteg ti asawana a ni Ari Asuero. Imbes nga atakarenna a mismo ti asawana, sitataktika nga inyebkasna ti riknana. Immanamong ni lakayna iti singasingna ket idi agangay inaramid ti ari ti umiso. (Ester 7:1-4; 8:3-8) Ad-adda nga ayatennaka ni lakaymo no (1) ipaayam iti tiempo tapno masursurona a naimbag ti baro nga akemna kas ulo ti pamilia ken (2) tratuem a siraraem, uray no makaaramid iti biddut.—Efeso 5:33.
PADASEM DAYTOY: Imbes a pampanunotem dagiti ugali a nasken a balbaliwan ni lakaymo, ilistam dagiti nasken a balbaliwam. Kadagiti assawa a lallaki: No maupay ni baketmo gapu iti wagas a panangitungpal wenno dimo panangitungpal iti kinaulom, saludsodem kenkuana no ania dagiti balbaliwam, sa ilistam ti singasingna. Kadagiti assawa a babbai: No marikna ni lakaymo a saanmo a raraemen, saludsodem kenkuana no ania dagiti balbaliwam, ken ilistam ti singasingna.
Taginayonem a Rasonable Dagiti Inanamaem
Ti panagsursuro a mangtaginayon iti naragsak, balanse a relasion kas agassawa ket umasping iti panagsursuro nga agbisikleta. Namnamaem a matumbaka sagpaminsan bayat a sumaysayaat ti kompiansam nga agbisikleta. Kasta met, rumbeng a namnamaem a makaaramidka kadagiti nakababain a kamali bayat nga umad-adu ti kapadasam kas asawa.
Dimo liplipatan ti agangaw. Ikabilangam a naimbag dagiti pakaseknan ti asawam, ngem sursuruem a katawaan dagiti kamalim. Dimo palabsen dagiti gundaway a mabalinmo a paragsaken ti asawam bayat ti umuna a tawenyo kas agassawa. (Deuteronomio 24:5) Kangrunaan iti amin, agpaiwanwankayo nga agassawa iti Dios. No aramidenyo dayta, tinawen a bumileg ti singgalutyo kas agassawa.
^ par. 9 Nabaliwan ti dadduma a nagan.
ISALUDSODMO ITI BAGIM . . .
- Ti kadi asawak ti kasingedan a pangyeb-ebkasak iti riknak, wenno sabali a tao ti pagkonkonsultaak?
- Iti las-ud ti naglabas a 24 nga oras, ania ti espesipiko nga inaramidko tapno ipakitak nga ay-ayatek ken raraemek ti asawak?


text:
Iwayat daytoy ti GUMIL Filipinas (GF), ti gunglo dagiti mannurat nga Ilokano iti Filipinas ken iti ballasiw-taaw, iti panangsangaili ti GUMIL Pangasinan, DepEd Urdaneta Chapter.
Masapul a mangidatag ti tunggal aplikante babaen ti e-mail iti portfolio ti ania man kadagiti sumaganad: (a) uppat a daniw; (b) dua nga ababa a sarita, (c) uppat a daniw a para ubbing, (d) dua a sarita a para ubbing, (e) dua a personal a salaysay, (f) storyline para iti nobela ken dua a chapter daytoy. Masapul a nakasurat iti Ilokano dagiti nadakamat a sinurat ken addaan iti title page a nakailanadan ti nagan iti pluma ken linaonna (table of contents). Masapul a nakasurat ti nasao a portfolio iti Word format.
Malukonan dagiti manuskrito iti sabali a Word file a naglaon iti pudno a nagan ti autor, adres, pakakontakan a numero, e-mail address, ababa a pakasaritaan ti biag (bionote) ken kabaruan nga ID picture, ken may-e-mail iti gumil.filipinas@gmail.com; usaren ti paulo (subject) a “Pasnaan 7.”
Sangapulo a fellow ti mapili a maipaayanto iti libre nga akomodasion.
Para iti ad-adu pay nga impormasion, umawag wenno ag-text iti 0921-602-1938 (AST) wenno ag-e-mail iti gumil.filipinas@gmail.com. (Pasnaan 7 Secretariat)
(Naipablaak iti Septiembre 12, 2016 a bilang.)


text:
Thursday, February 21, 2013
GRADUATION TI 29 FARMERS ITI FFS-GARLIC, NAGTENGAN
Cabugao, Ilocos Sur – Kalpasan ti naballigi a 16 weeks a panagbasada iti Teoria ken Actual iti panagpatanor ti nakalidad a bawang, nadanon ti panagturpos dagiti 29 a Farmer-Trainees iti Season-Long Field School on IPM for Garlic Production idi Pebrero 20, 2013 iti Barangay Pug-os, Cabugao, Ilocos Sur.
Imbagian ni Kagawad Alfredo Leano dagiti Opisiales ti Barangay Pug-os a nangpasangbay kadagiti nagturpos, Opisiales ken bisitas iti panaglukat ti programa.
Iti Opening Remarks, pinadayawan ni Municipal Agriculturist Zenaida S. Andrada dagiti nagturpos ta maibilangdan a Farmer Extension Workers a mangtun-oy ti food security and sufficiency iti kagimongan. Pinagyamanan pay ni MA Andrada ti LGU Cabugao nga idauluan ni Mayor Edgardo “Ediboy” S. Cobangbang, Jr. a nangilungalong kadagiti FFS Programs a naaramid iti Brgy. Pug-os.
Imparang ni Mr. Henry Saliganan ti Presentation of Output.
Nangipaay ti Inspirational Message ni Mayor Ediboy. Kimmablaaw ken nagyaman iti nagun-od dagiti mannalon a nagturpos a balligi. Imbinsa ti Ama ti ili ti 3 a kapatgan a maragpatda: 1. Adu a maapit 2. Nakalidad a maapit 3. Nadardaras, agtitinnulong ken agkokomplementar ti serbisio dagiti ahensia para kadakuada.
Innayon ti Hepe Ehekutibo ti Ili a no dumakkel ti apit, pumigsa ti “purchasing power” dagiti mannalon ket pumigsa met ti ekonomia ti ili. Awan ti rason a di maisangpet ti programa para iti mannalon ket no matulonganda ti bagida, dagiti umili ti aggin-awa, ti umili ti tulbek ti balligida met laeng.
Nangipaay met ti impressions da Mr. Roberto Sablay, Mr. Benjamin Saquiton, ken Mr. Johnny Salarzon, agpapada nga FFS Participants. Pammigbig, panagdayaw ken panagyaman dagiti imbagada. Dakkel ti maitulong ti inadalda iti panagmulmulada, segun pay kadakuada.
Pinadayawan met ni Miss Editha Castillo, Assistant Provincial Agriculturist/Provincial HVCDP Coordinator iti naballigi a gapuanan dagiti mannalon ti Cabugao. Binigbigna ti napintas a panagkibin ti asosasion ti mannalon ken ti Gobierno Munisipal a mangsupsuportar kadagiti programa ti DA a maipapaay kadagiti mannalon.
Balligi ken pannakanayon ti programa nangruna iti Organic Agriculture ti kaipapanan ti panagsarita ni Provincial Agriculturist Teofilo R. Quintal. Awanen ti pagkunaanna ti natun-oyan dagiti mannalon ti Cabugao pakaseknan ti Teknolohia, Farm Mechanization ken Subsidies a maipapaay kadakuada. Ti pannakaitandudo ti pagay ken cash crops babaen ti organiko a wagas ti indariragna a mainayon a ragpatenda.
Mayataday met ti bugas ti Mensahe ni SB Member Benedict M. Savellano, Committee Chair on Agriculture a panangsuporta dagiti mannalon iti Soil Fertility Mapping Project of Cabugao a maar-aramid iti kada barangay. Innayonna a maragpat ti programa ti dakdakkel a masapulan ni mannalon babaen ti pannakaibaba ti magastos iti kasapulan ti panagmula no maipakatton ti resulta ti soil analysis iti amin a pagmulmulaan iti ili.
Nangipaay ti intermission number dagiti nagturpos.
Confirmation of Graduates ti binagi ni Ms. Salvacion Santiago, pannakabagi ti Philrice-IPM CRSP, Munoz Science City, Nueva Ecija.
Indauluan ni PA Teofilo R. Quintal dagiti Opisiales ti nagkakammayet nga ahensia a nangibunong ti Certificates kadagiti nagturpos.
Nakipaset iti Graduation Exercises da SBM Vicky S. Serna, SBM Josefina S. Vallejo ken SBM Carlos V. Sison.
Nag-Emcee ni Mrs. Joenah G. Sevilleja, AT-DA LGU.
Iti Closing Remarks ni Mr. Elmer G. Bromeo, FA Federated President, pinagyamananna iti amin a nakigamulo iti proyekto ken iti naballigi a nagbanagan ti programa. # (Web In-Action)
Imbagian ni Kagawad Alfredo Leano dagiti Opisiales ti Barangay Pug-os a nangpasangbay kadagiti nagturpos, Opisiales ken bisitas iti panaglukat ti programa.
Iti Opening Remarks, pinadayawan ni Municipal Agriculturist Zenaida S. Andrada dagiti nagturpos ta maibilangdan a Farmer Extension Workers a mangtun-oy ti food security and sufficiency iti kagimongan. Pinagyamanan pay ni MA Andrada ti LGU Cabugao nga idauluan ni Mayor Edgardo “Ediboy” S. Cobangbang, Jr. a nangilungalong kadagiti FFS Programs a naaramid iti Brgy. Pug-os.
Imparang ni Mr. Henry Saliganan ti Presentation of Output.
Nangipaay ti Inspirational Message ni Mayor Ediboy. Kimmablaaw ken nagyaman iti nagun-od dagiti mannalon a nagturpos a balligi. Imbinsa ti Ama ti ili ti 3 a kapatgan a maragpatda: 1. Adu a maapit 2. Nakalidad a maapit 3. Nadardaras, agtitinnulong ken agkokomplementar ti serbisio dagiti ahensia para kadakuada.
Innayon ti Hepe Ehekutibo ti Ili a no dumakkel ti apit, pumigsa ti “purchasing power” dagiti mannalon ket pumigsa met ti ekonomia ti ili. Awan ti rason a di maisangpet ti programa para iti mannalon ket no matulonganda ti bagida, dagiti umili ti aggin-awa, ti umili ti tulbek ti balligida met laeng.
Nangipaay met ti impressions da Mr. Roberto Sablay, Mr. Benjamin Saquiton, ken Mr. Johnny Salarzon, agpapada nga FFS Participants. Pammigbig, panagdayaw ken panagyaman dagiti imbagada. Dakkel ti maitulong ti inadalda iti panagmulmulada, segun pay kadakuada.
Pinadayawan met ni Miss Editha Castillo, Assistant Provincial Agriculturist/Provincial HVCDP Coordinator iti naballigi a gapuanan dagiti mannalon ti Cabugao. Binigbigna ti napintas a panagkibin ti asosasion ti mannalon ken ti Gobierno Munisipal a mangsupsuportar kadagiti programa ti DA a maipapaay kadagiti mannalon.
Balligi ken pannakanayon ti programa nangruna iti Organic Agriculture ti kaipapanan ti panagsarita ni Provincial Agriculturist Teofilo R. Quintal. Awanen ti pagkunaanna ti natun-oyan dagiti mannalon ti Cabugao pakaseknan ti Teknolohia, Farm Mechanization ken Subsidies a maipapaay kadakuada. Ti pannakaitandudo ti pagay ken cash crops babaen ti organiko a wagas ti indariragna a mainayon a ragpatenda.
Mayataday met ti bugas ti Mensahe ni SB Member Benedict M. Savellano, Committee Chair on Agriculture a panangsuporta dagiti mannalon iti Soil Fertility Mapping Project of Cabugao a maar-aramid iti kada barangay. Innayonna a maragpat ti programa ti dakdakkel a masapulan ni mannalon babaen ti pannakaibaba ti magastos iti kasapulan ti panagmula no maipakatton ti resulta ti soil analysis iti amin a pagmulmulaan iti ili.
Nangipaay ti intermission number dagiti nagturpos.
Confirmation of Graduates ti binagi ni Ms. Salvacion Santiago, pannakabagi ti Philrice-IPM CRSP, Munoz Science City, Nueva Ecija.
Indauluan ni PA Teofilo R. Quintal dagiti Opisiales ti nagkakammayet nga ahensia a nangibunong ti Certificates kadagiti nagturpos.
Nakipaset iti Graduation Exercises da SBM Vicky S. Serna, SBM Josefina S. Vallejo ken SBM Carlos V. Sison.
Nag-Emcee ni Mrs. Joenah G. Sevilleja, AT-DA LGU.
Iti Closing Remarks ni Mr. Elmer G. Bromeo, FA Federated President, pinagyamananna iti amin a nakigamulo iti proyekto ken iti naballigi a nagbanagan ti programa. # (Web In-Action)
Posted by Bayan ng Cabugao, Ilocos Sur at 9:59 AM
Subscribe to: Post Comments (Atom)


text:
Pannakarunaw ti Panawen iti Baetta
Ken Nasudi, inaudi a tagibi a nabati a nangtartaripato iti bukod a bagi iti baet ti kaawan ti amana iti sidongna tapno agbirok iti sabali a lugar kadagiti pamuspusan tapno agbiagda
Dagiti bulan ket siglosiglo a panagur-uray,
kankanayon, aggurgurigor, di makaidna.
Dua nga awag iti telefono iti maysa nga aldaw
manipud iti adayo a nakaisadsadan
ket di sufisiente a mangburak kadagiti pagel
iti baet dagiti agaddayo nga espasio
nga ad-adda nga am-ammo babaen iti panaglangan
iti kankanayon a kaaddam iti panagur-uray
iti mapagtalkan a panagkiriring ti telefono
para iti hello, ket kalpasanna ti goodbye
a dimo kayat a baliksen
kas iti panagkitakitmo a sika ti umuna
a mangibaba iti makina tapno maideklarata
a ti Panawen ket narunaw manen iti nagbaetanta.
Saan a pudno daytoy, ket dagiti naibukibok a senias
ti panaginkukuna manipud iti biangko
ket isu met laeng nga impostor a mannaniw
nga agikurkur-it kadagiti prosaiko nga asunto
maipapan iti lubong a binukel ti disente,
nainsiriban a sasao.
Babaen kadagiti babassit a ramay ti inaudi
a mangiwanwanwan kenka
maipapan iti no ania a bulan ti mangserra
iti garangugong iti baet ti panagpaw-itko
iti balikbayan box a ti naguneg daytoy
ket dagiti daton a munmunieka ken puripuritak
a sursurat maipapapan iti panagipateg
a linaon dagiti Post-Its tapno ammoyo
no asinno ti akimbagi kadagiti libro
dagiti katawa ken ti di pumanaw a ladingit
Iparawpawmo nga isarita maipapan
kadagiti eroplano a dumteng iti nasapsapa
kas ngem iti naituding a panagsangladda
kas paset ti pammati ti ubing a kas kenka.
Ngem siempre ti husga:
iti Paskua awanka
iti Baro a Tawen didaka mabirokan
Iti laksid ti panagpaseggedmi iti kandela
a babaen kadagiti silawda
ket maseggadanmi met dagiti rebentador
a pangpatakias kadagiti dagensen
iti tawen nga iti mabiit ket dumteng.
Addaka koma iti selebrasion ti familia
ubbaennak nga addaan iliw kas iti iliw
iti amin iti oras a nadanon ti panagsublim.
Ngem nagbuteng ti inam iti swine flu
ken idineklarana a ti panagbati
ket grasia ni Apo Dios.
Diakton makakaan ti burger steak
idiay Jollibee iti airport, protestam,
kas aramid a nakasanayam
iti innem a tawen idinto nga ilablabanmo
ti karbengam a sumabat iti imam
umuna a mangiputipot kadagiti kuttongi
nga imam iti nabannog a tengnged ti amam.
Kadagiti sesiontayo iti Skype ket dagiti kari
a rumbeng a maipatungpal:
agbalin a nasayaat, nasayaat, iti nagan ti Dios,
agbalin a natakneng. Iramanko dita ti bagik.
Agbennat dagiti oras no dagiti siglo
ti panaglangan ket marunaw kadagiti minuto.
Uray dagiti makan iti eroplano, maiservi
nga addaan panagkitakit ket panagbabawi,
saan a naimas ti panagramanmo kadagitoy
a kas iti tagainep ti inaudi nga anak iti burger steak.
Dumtengka, kas wagas ti panangiyeladom iti panawen
iti dua a bulan, ket pabaraem ti pusom iti duog a taeng.
Ngem nairantan ti ipapanaw, kas kinapudno
ket kadagiti adayo a lugar dagiti dardarepdep
agararawka laeng iti pannakabang-ar
daytay mangmarka iti panaggibus dagiti panaglangan
dagiti rugi ti kaaddam.
A Solver Agcaoili
Marikina/June 2/09
No comments:
Subscribe to: Post Comments (Atom)


text:
Estoria 34: Ti Baro a Taraon
MAIBAGAM kadi ti pidpiduten dagiti tattao iti daga? Dayta ti napudaw, naingpis ken nalukneng. Ania dayta? Daytat’ banag a makan.
Agarup makabulanen a nakapanaw dagiti Israelitas iti Egipto. Addadan idiay let-ang. Bassit ti taraon nga agtubo sadiay, ket agtantanabutoben dagiti tattao.
Gapuna kuna ni Jehova: ‘Pagtuduek ti taraon manipud langit.’ Ket isu daytoy ti napasamak. Iti sumaruno nga agsapa, idi nakita dagiti Israelitas daytoy napudaw a banag a nagtinnag, insaludsodda: ‘Ania dayta?’
Kuna ni Moises: ‘Isu daytoy ti taraon nga impaay ni Jehova kadakayo.’ Inawagan dagiti tattao dayta ti MANA. Kasla kankanen a naingpis a kas diro ti ramanna.
‘Tunggal tao pidutenna ti kabaelanna a kanen,’ kuna ni Moises. Gapuna a binigat kastat’ ar-aramidenda. Ket, inton napudoten ti init, ti mana a nabati iti daga marunawen.
Imbaga met ni Moises kadakuada a saanda a mangitedtedda ti mana para iti sumaganad nga aldaw. Ngem dadduma kadakuada nangiteddada. Iti sumaruno nga aldaw ti mana nga inteddada ti inigges ken naangoten!
Ngem, iti maikanem nga aldaw ti lawas, imbaga ni Jehova iti ili a mangurnongda ti mamindua a kaadu ti mana. Kunana nga awan mana nga agtinnag iti maikapito nga aldaw. No iteddada ti mana iti maikapito nga aldaw, saanto nga iggesen ken dinto umangot. Daytoy maysa manen a milagro.
Iti amin a tawtawen a kaadda dagiti Israelitas idiay let-ang, tinaraonan ni Jehova ida iti mana.
Exodo 16:1-36; Numeros 11:7-9; Josue 5:10-12.
Dagiti Saludsod
- Iti ladawan, ania ti pidpiduten dagiti tattao, ket ania ti awag iti dayta?
- Ania ti imbaga ni Moises maipapan iti panangpidut dagiti tattao iti mana?
- Ania ti imbaga ni Jehova nga aramiden dagiti tattao iti maikanem nga aldaw, ken apay?
- Ania a milagro ti inaramid ni Jehova idi a dagiti tattao indulinda ti mana para iti maikapito nga aldaw?
- Kasano kapaut a pinakan ni Jehova dagiti tattaona iti mana?
Kanayonan a salsaludsod
- Basaenyo ti Exodo 16:1-36 ken Numeros 11:7-9.
Ania ti ipakita ti Exodo 16:8 maipapan iti panangraemtayo kadagiti nadutokan iti teokratiko a pamay-an iti kongregasion Kristiano? (Heb. 13:17)
Iti let-ang, kasano nga inaldaw a napalagipan dagiti Israelita maipapan iti panagpannurayda ken ni Jehova? (Ex. 16:14-16, 35; Deut. 8:2, 3)
Ania ti inted ni Jesus a simboliko a kaipapanan ti mana, ket kasanotayo a magunggonaan iti daytoy a “tinapay manipud langit”? (Juan 6:31-35, 40)
- Basaenyo ti Josue 5:10-12.
Mano a tawen a nangan dagiti Israelita iti mana, kasano a nasubokda iti daytoy, ken ania ti maadaltayo iti daytoy a salaysay? (Ex. 16:35; Num. 11:4-6; 1 Cor. 10:10, 11)


text:
TI PAGWANAWANAN
—PAGADALAN NGA EDISION
Septiembre 2012
Daytoy a ruar ilawlawagna dagiti padto ti Biblia a mangap-apektar ita kadatayo ken no kasano a matuladtayo dagiti kualidad ni Jehova ken ni Jesus.
No Kasano nga Agpatingga Daytoy a Lubong
Ibaga ti Biblia ti sangapulo a napapateg a paspasamak a dandanin dumteng. Ania dagitoy? Kasano a maapektaranka kadagita?
Talna iti Sangaribu a Tawen—Ken Kalpasanna!
Usigentayo no kasano nga iyeg ti turay ti Pagarian ni Jesus dagiti bendision iti sangatauan.
Dagiti Teokratiko nga Eskuelaan—Pammaneknek ti Ayat ni Jehova
Kasano a magunggonaan ti tunggal maysa kadatayo iti nadiosan nga edukasion?
Tuladen ti Kinaanus ni Jehova ken ni Jesus
Kasano nga ipakpakita ni Jehova ken ni Jesus a naanusda? Ania ti aramidentayo tapno matuladtayo ti kinaanusda?
“Saanyo nga Ammo ti Aldaw Wenno Uray ti Oras”
Ania ti kaipapanan dagitoy a sasao ni Jesus? Ania koma ti epekto dagita kadatayo?
Um-ummongen ni Jehova ti Naragsak nga Ilina
Ania ti pagpadaan dagiti piesta iti Biblia ken dagiti kombension dagiti Saksi ni Jehova? Apay a napateg a tabunuantayo dagita?


text:
Pebrero 29–Marso 6
ESTER 1-5
Kanta 86 ken Kararag
Panglukat a Sasao (3 min. wenno awan pay)
GAMENG MANIPUD ITI SAO TI DIOS
“Indepensa ni Ester ti Ili ti Dios”: (10 min.)
[Ipabuya ti video nga Introduksion iti Ester.]
Est 3:5-9—Nangbirok ni Haman iti pamay-an tapno mapukaw ti ili ti Dios (ia 131 ¶18-19)
Est 4:11–5:2—Nabilbileg ti pammati ni Ester ngem iti panagbutengna a matay (ia 125 ¶2; 134 ¶24-26)
-
Panagkali iti Naespirituan a Gameng: (8 min.)
Est 2:15—Kasano nga impakita ni Ester ti kinaemma ken panagteppel? (w06 3/1 9 ¶7)
Est 3:2-4—Ania ti mabalin a rason a saan a kayat ni Mardokeo ti agruknoy ken Haman? (ia 131 ¶18)
Ania ti maadalko iti panagbasa iti Biblia ita a lawas maipapan ken Jehova?
Ania dagiti punto iti panagbasa iti Biblia ita a lawas a mausarko iti ministerio?
-
Panagbasa iti Biblia: Est 1:1-15 (4 min. wenno awan pay)
AGBALIN A MAS EPEKTIBO ITI MINISTERIO
Damo a Pannakisarita: (2 min. wenno awan pay) Itukon ti broshur nga Umimdengka iti Dios ket Agbiagka nga Agnanayon. Mangibati iti pagsaritaan para iti panagsarungkar.
Panagsarungkar: (4 min. wenno awan pay) Idemostra no kasano ti agsarungkar iti maysa a nangawat iti broshur nga Umimdengka iti Dios ket Agbiagka nga Agnanayon, sa pagsaritaan ti panid 2-3. Mangibati iti pagsaritaan iti sumaganad a panagsarungkar.
Panangyadal iti Biblia: (6 min. wenno awan pay) Idemostra ti panangyadal iti Biblia, nga usaren ti panid 4-5 ti broshur nga Umimdengka iti Dios ket Agbiagka nga Agnanayon. (km 7/12 2-3)
PANAGBIAG KAS KRISTIANO
Kanta 71
Lokal a kasapulan: (10 min.)
Kasanokayo a Mabembenepisiaran iti Baro a Pormat ti Gimong ken iti Workbook?: (5 min.) Pagsasaritaan. Pagkomentuen ti tallaong no kasanoda a nabenepisiaran iti daytoy baro a gimong. Paregtaen ti amin nga agsaganada a naimbag tapno ad-adda a mabenepisiaranda.
Panagadal ti Kongregasion iti Biblia: ia kap. 10 ¶1-11, kahon iti p. 86 (30 min.)
Repaso ken Dagiti Maadal iti Sumaruno a Lawas (3 min.)
Kanta 149 ken Kararag


text:
Friday, March 8, 2013
DISTRIBUTION TI SOCIAL PENSION, NAANGAY
Cabugao, Ilocos Sur – Naangay ti pannakaiwaras ti Social Pension iti umabot ti 203 a recipients a nataengan wenno Senior Citizens a naggapu iti nadumaduma a barangay ti ili a Cabugao idi Marso 7, 2013 iti Municipal Conference Hall, Cabugao, Ilocos Sur.
Iti pannaki-amad ti Web In-Action, imbatad ni MSWD Officer Mrs. Lydia S. Gazmen nga adda nainayon a 24 a nataengan iti dati a 179 nga umaw-awat kadaytoy a pagsayaatan a naggapu iti programa ti Department of Social Welfare and Development (DSWD) nga ipatpatungpal ti LGU-Cabugao nga idauluan ni Mayor Edgardo “Ediboy” S. Cobangbang, Jr.
Daytoy nga inawatda ket masakupanna iti First Quarter (Enero-Marso) iti Tawen 2013. Nasapa a dimteng dagiti nataengan iti nadakamat a nagtataripnonganda ket naasikaso a dagus ti pakaseknanda babaen kadagiti MSWDO Staff. Naballigi ti pannakaited dagitoy a tulong para iti benneg dagiti benepisiario a nataengan iti ili.
Nakipaset ni SBM Dr. Carlito S. Pano, Committee Chair on Social Services ket imbinsana ti pateg daytoy a tulong ti DSWD nga ipatpatungpal ti LGU-Cabugao iti panangidaulo ni Mayor Edgardo "Ediboy" S. Cobangbang, Jr.
Kadua pay ni Mrs. Lydia S. Gazmen da Mr. Remigio B. Sunico, Office of the Senior Citizens Association (OSCA) Head ti Munisipalidad ti Cabugao ken Mrs. Leonora G. Reintar, Social Welfare Assistant ti MSWDO a nangimatang iti nasao a pasamak. # (Web In-Action)
Iti pannaki-amad ti Web In-Action, imbatad ni MSWD Officer Mrs. Lydia S. Gazmen nga adda nainayon a 24 a nataengan iti dati a 179 nga umaw-awat kadaytoy a pagsayaatan a naggapu iti programa ti Department of Social Welfare and Development (DSWD) nga ipatpatungpal ti LGU-Cabugao nga idauluan ni Mayor Edgardo “Ediboy” S. Cobangbang, Jr.
Daytoy nga inawatda ket masakupanna iti First Quarter (Enero-Marso) iti Tawen 2013. Nasapa a dimteng dagiti nataengan iti nadakamat a nagtataripnonganda ket naasikaso a dagus ti pakaseknanda babaen kadagiti MSWDO Staff. Naballigi ti pannakaited dagitoy a tulong para iti benneg dagiti benepisiario a nataengan iti ili.
Nakipaset ni SBM Dr. Carlito S. Pano, Committee Chair on Social Services ket imbinsana ti pateg daytoy a tulong ti DSWD nga ipatpatungpal ti LGU-Cabugao iti panangidaulo ni Mayor Edgardo "Ediboy" S. Cobangbang, Jr.
Kadua pay ni Mrs. Lydia S. Gazmen da Mr. Remigio B. Sunico, Office of the Senior Citizens Association (OSCA) Head ti Munisipalidad ti Cabugao ken Mrs. Leonora G. Reintar, Social Welfare Assistant ti MSWDO a nangimatang iti nasao a pasamak. # (Web In-Action)
Posted by Bayan ng Cabugao, Ilocos Sur at 8:54 AM
Subscribe to: Post Comments (Atom)


text: Iti bitlana, inyebkasna iti panagyamanna kadagiti umili ti San Gabriel nga idadauloan ni Mayor Herminigildo M. Velasco, MD, MPM, gapo iti agtultuloy a panagarakupda kaniana agraman iti kapusona a ni ABONO Party-list Representative Vini Nola A. Ortega. Inyunay-unayna nga datoy nga ayat ket agtultyuloy met laeng a mapaayan met laeng iti ayat babaen iti naduma-duma a programa, proyekto ken aktibidad iti panagdur-as. Pinadayawanna pay iti agtultuloy a panagpannakkel dagiti umili iti kulturada kas kameng iti Indigenous Peoples (IP). Insiguradona iti talek iti PGLU iti kabaelan dagiti IP kas iti panagatalekna kenni Dr. Geoffrey S. Tilan, iti Provincial Administrator iti PGLU.


text:
Iti nasao a seremonia, immuna a naangay ti Prayer iti panangidaulo ni Mrs. Andrea C. Antonio, PTA Treasurer; simmaganad ti Welcome Talk ni Mr. Remigio S. Serrano, PTA President; Entrance of the Outgoing King and Queen 2012-2013, King Mariel 1st ken Queen Aliyah Angel 1st .
Naisaganad ti Entrance of the Royal Court and their Entourage. Naaramid ti Tribute ti Grade 1 & II Pupils sakbay a naipan ti Sashes babaen kadagiti nagannak. Kalpasan ti pannakaipan ti Capa ti Ari ken Reyna 2014, kinoronaan ni SB Member Danilo Q. Gazmen ken ti Balikbayan a Partnerna ni His Royal Highness, King Janlloyd B. Baclig ken ni met laeng SB Member Danny Q. Gazmen kasta met ni Mrs. Helen V. Siruno, District Supervisor iti nangipan ti Korona ni Her Majesty Queen Jozhell S. Abutan.
Kalpasan ti Tribute ti Grade III ken 1V Pupils, naisaad dagiti Coronets dagiti innem a Prince ken Princesses nga idauluan da King Janlloyd 1st ken Queen Jozhelle 1st.
Naited dagiti Trophies kadagiti Ari ken Reyna agraman dagiti innem a paris a Prinsipe ken Prinsesa babaen kadagiti Donors. Nangipaay ti Mensahe ni Mrs. Helen V. Siruno, District Supervisor ket dinakamatna ti sakripisio dagiti nagannak a tumultulong a mangpasayaat ti eskuela babaen iti panagpakandidata. Dinayawna ti napintas panagkammayet ti Eskuela, PTA ken iti Barangay iti pannakairusat ti Popularity Contest a maysa a pamataudan iti panangpasayaat iti eskuela.
Kalpasan ti Giving of Bouquet and Delivery of Lei to the Candidates, nangted ti Inspirational Talk ni Brgy. Captain Eliseo R. Serrano. Nagyaman ken kimmablaaw ti Punong Barangay. Pinagyamananna ta napintas ti tunos dagiti kabarangayanna a mangipaay ti panawenda para iti pagsayaatan ti pageskuelaan ti Brgy. Salomague. Binigbigna met ti agtultuloy a tulong ti DepEd ken LGU iti pannakapapintas ti pagadalanda.
Naaramid met ti Tribute ti Grade V ken Grade V1 Pupils. Simmaganad ti Turn Over of Scepter dagiti Outgoing ken agdama a King kasta met iti Queen. Nag-Closing Remarks ni Mr. Ronel M. Ubaldo, Head Teacher III, ti Salomague ES.
Nagpaay nga Emcee da Mr. Ronald Castaneda, Mrs. Imelda Quinsaat ken ni Ms. Judelyn Toloza. # (Web In-Action)


text:
Imbatad ni Mrs. Faith Sabio, Sekretaria, iti panggep ti asosasion nga agkalikagum/maaddaan ti Mango Buying Station ken Mango Park.
Impanamnama ni Mayor Ediboy ti pannakaited ti espasio para kadagiti agmangmangga idiay lote ti Munisipio nga asideg ti nakaipasdekan ti Municipal Greenhouse ken iti naaramid nga Slope Protection a masakupan ti Brgy. Baclig, Cabugao, Ilocos Sur.
Kas kadagiti dadduma nga asosasion, kalikaguman ti Alkalde Munisipal a mapatibker ti gimong-da ken mapadakkelda ti naipabulod kadakuada a puonan babaen ti inisiatiba-da sakbay a manayonan manen.
Bininsabinsa pay ni Mayor Ediboy dagiti dadduma a plano ken programa ti LGU kasta met ti High Value Crops Development Program (HVCDP) ti DA a pakaisagutan dagiti asosasion kasta metten a kangrunaan iti pananggun-od ti Farm Machineries babaen ti “counterparting scheme” a pakitinnulongan ti Munisipio.
Pinagyamanan pay dagiti mango growers iti pammatibker ken pannakanayon manen ti nagun-odda a tulong kadakuada manipud iti agtultuloy a suporta ken pannarabay ti Gobierno Munisipal nga idauluan ti Ama ti Ili ti Cabugao. # (Web In-Action)


text:
Binayabay dagiti naitaripnong ti Ama ti Ili a pakaibilangan da Mrs. Lilia S. Savella, Head Teacher II, SB Member Vicky S. Serna, Committee Chair on Education, SB Member Dr. Jemaima Tan-Yee ken Dr. Johan Yee-a kaingungotna; MPDC Florante Jara, Brgy. Captain Arnold Yangat, Ms. Dana Osborne, Miss Mildred M. Naval, Head Teacher III, Pug-os Elementary School, Mr. Edison Savellano, Head Teacher ti Arnap Elementary School ken Mr. Nestor de los Santos, ALS District Coordinator.
Nairugi ti programa babaen ti Food for thought for the day babaen ken ni Ms. Rea D. Samelin, School English Coordinator ken Welcome Remarks ni Mrs. Lilia S. Savella, Head Teacher II. Bugas ti bitla ni Mrs. Savella a maisaruno a kiddawenda ti pannakaipatakder ti Administration Building ti pagadalan iti Munisipio. Nangted ti namnama ni Mayor Ediboy para kadaytoy a kiddaw.
Kimmablaaw ken nagyaman ti Alkalde Municipal iti bumarangay ti Pug-os nga idauluan ni Brgy. Captain Arnold “Bambi” Yangat. Dinakamat ni Mayor Ediboy ti pannakalukat ti imatang ken apresiaren koma ti bumarangay ti pannakaadda/pannakapasayaat ti pagadalan-sekundaria ditoy a barangay a paka-hulma-an ti pampanunot dagiti agtutubo kas sumaruno a sanggir ti henerasion ken lideres iti ili a Cabugao. Dinakamat pay ni Mayor Ediboy nga adda naikumit ti LGU iti tunggal eskuela a pakatulongan iti sapasap ti sektor-edukasion.
Impeksa met ni SB Member Vicky S. Serna ti agtultuloy nga akemda a tumulong iti Ama ti Ili a mangipatungpal kadagiti pagsayaatan ti edukasion babaen kadagiti pandayenda a gakat iti Konseho Munisipal.
Kalpasan ti pannakagetteng ti laso, napagsasanguan ti naisagana a taraon para iti pangngaldaw a nakiragupan ti amin a nagatendar ti programa. # (Web In-Action)


text:
Dagiti napili nga opisial ti gunglo: Wendelyn Castaneda, president; Noli Bajet, bise-presidente; Ely Jean Rosales, sekretaria; Kerrwin Cabaya, tesorero; RR Foronda, public relations officer; Norvie Pang-oden ken Jamaica Mabilog, business managers; Reymark Semana, auditor. Kameng ti board of directors da Bernadeth Ramirez, Maricris Reoliquio ken Shiela Rodillas.
Agpaay met a mammagbaga da Dr. Santiago Reolalas, propesor iti Department of Linguistics and Humanities ken Alma Campos-Somera, propesor iti Department of Social Science and Philosophy (DSSP).
Nagsarita iti orientation ti sumagmamano a mannurat iti Ilocos Sur, da Danilo Bautista, kaunaan a Pangulo ti GUMIL UNP (1979), Ben Pacris, PIA Manager ti Ilocos Sur; Joe S. Somera, Editor ti Vigan Chronicle; ken Eliseo Contillo, Information Officer ti Narvacan, I.S. ken kameng ti Board of Directors ti GUMIL Filipinas.
(Naipablaak iti Bannawag, Marso 23, 2015 a bilang.)


text:
Daytoy it umuna nga entry ditoy baro nga blog ko nga Ilokano. Nabayag ko nga tinarigagayan iti agblog ito Iloko, isu nga maragsakanank ta narugian kon.
Tallo nga lawas laengen ket agawidak ton iti Pilipinas. Summer isu nga makapagbakasyonak iti Ilokos sakbay nga madestino iti Mindanao para iti baro nga trabahok.
Mail-iliwak nga makita ken makadinna dagiti 'kins (pamangkin) kaanakak. Umaad-ado ken manaynayunan kada tawen. Prolific dagiti kabsat ko.
Ngarud, ania iti innak i-blog ditoy. Nakaad-ado ng blog iti innak isistimaren, hmmm... awan oras ko nga agbasa iti libro. Ngem aginggana nga addak ditoy Korea ken adda internet access ko i-maximize ko nga ag-blog no agsubliak iti Pilipinas, banbantay to iti innak pagnaedan isu nga enjoy ko ita ti ag-blog.
Kaya't ko nga i-blog ditoy dagiti lagip iti napalabas, aglalo idi 1970's and 1980's panawen nga panagdakkel ko iti Ilokos.
Ladawan: ti mapa ket naggapu iti daytoy nga link
http://www.inttic.com/images/map_ilicos.jpg
Komento: napintas daytoy nga website - umuna nga impression ko ta adda video na ngem haan lang nga sharp ken klaro. Innak to i-feature ditoy ta mayat unay nga intro maipangep iti Ilokos.
Live Life ! Love Life Headline Animator
Thursday, April 06, 2006
Umuna a padas
Posted by Pete Erlano Rahon at 12:45 PM 0 comments Links to this post


text:
Um-ummongen ni Jehova ti Naragsak nga Ilina
“Ummongem dagiti umili, ti lallaki ken ti babbai ken dagidiay ubbing ken ti ganggannaet.”—DEUT. 31:12.
1, 2. Ania dagiti punto nga usigentayo maipapan kadagiti nateokratikuan a kombension?
NABAYAGEN a paset ti moderno a pakasaritaan dagiti Saksi ni Jehova dagiti internasional ken distrito a kombension. Adun kadatayo ti nakatabuno kadagitoy a naragsak nga okasion iti panaglabas ti adu a tawen.
2 Rinibun a tawen ti napalabas, nangangay met idi ti ili ti Dios kadagiti nasantuan a kombension. Usigentayo ti sumagmamano a kombension a nailanad iti Kasuratan ken kitaentayo no kasano nga umasping dagita kadagiti kombensiontayo ita. Ammuentayo met no apay a makagunggona ti itatabunotayo kadagita.—Sal. 44:1; Roma 15:4.
NAKALLALAGIP A KOMBENSION, IDI KEN ITA
3. (a) Ania ti naidumduma iti kaunaan pay laeng a kombension ti ili ni Jehova? (b) Kasano a naayaban nga aguummong dagiti Israelita?
3 Ti asamblea iti sakaanan ti Bantay Sinai ti kaunaan a dakkel a panagtataripnong dagiti Israelita para iti naespirituan a pannakaisuro. Nakallalagip dayta a pasamak iti pakasaritaan ti pudno a panagdayaw. Sigurado a di nalipatan dagidiay timmabuno dayta a makapagagar nga okasion, ta nakitada ti pannakaiparangarang ti pannakabalin ni Jehova bayat ti panangtedna kadakuada iti Lintegna. (Ex. 19:2-9, 16-19; basaen ti Exodo 20:18; Deuteronomio 4:9, 10.) Iti daydi nga aldaw, nagbalin ti Israel nga ili ti Dios. Di nagbayag kalpasanna, inyurnos ni Jehova no kasano a maummong ti ilina. Imbilinna a mangaramid ni Moises iti dua a trumpeta a pirak, a maaramat a pangayab iti “intero a gimong” tapno aguummongda iti “pagserkan ti tolda ti gimong.” (Num. 10:1-4) Anian a makapagagar dagidi nga okasion!
4, 5. Apay a nakapatpateg dagiti kombension nga inangay da Moises ken Josue?
4 Idi agpatinggan ti 40 a tawen a panagyan ti Israel iti let-ang, inummong ni Moises dagiti padana nga Israelita. Nagpateg dayta a tiempo iti pakasaritaan ti nasion ti Israel ta asideg idin a sumrekda iti Naikari a Daga. Umiso laeng ngarud nga ipalagip ni Moises kadagiti kakabsatna dagiti amin nga inaramid ken aramidento pay ni Jehova para kadakuada.—Deut. 29:1-15; 30:15-20; 31:30.
5 Nalabit nga iti dayta met laeng a kombension, dinakamat ni Moises ti urnos para iti regular a panagtataripnong ken pannakaisuro ti ili ti Dios. Bayat ti Piesta dagiti Abong-abong iti tunggal tawen ti Sabbath, masapul nga aguummong dagiti lallaki, babbai, ubbing, ken ganggannaet iti Israel iti lugar a pilien ni Jehova ‘tapno makapagimdengda ken tapno masursuroda ti agbuteng ken Jehova ken annadanda nga itungpal ti amin a sasao ti linteg.’ (Basaen ti Deuteronomio 31:1, 10-12.) Isu nga uray iti daytoy a nasapa a pakasaritaan ti ili ti Dios, nalawag a masapul a masansan nga aguummongda tapno usigenda ti sao ken pangpanggep ni Jehova. Idi nasakupen dagiti Israelita ti Naikari a Daga, inummong ni Josue ti intero nga Israel tapno pabilgenna ti panagtalekda ken Jehova yantangay nalikmutda kadagiti pagano a nasion. Kas sungbat, insapata dagiti umili nga agserbida iti Dios.—Jos. 23:1, 2; 24:1, 15, 21-24.
6, 7. Apay a maikuna a nakapatpateg dagiti kombension ti ili ni Jehova iti moderno a panawen?
6 Adda met dagiti nakallalagip a kombension iti moderno a pakasaritaan ti ili ni Jehova a nangipakaammo iti napapateg a panagbalbaliw iti nateokratikuan nga aktibidadtayo ken iti pannakaawattayo iti Kasuratan. (Prov. 4:18) Ti kaunaan a kangrunaan a kombension dagiti Estudiante ti Biblia kalpasan ti Gubat Sangalubongan I ket idi 1919 idiay Cedar Point, Ohio, U.S.A. Nakallalagip dayta a panagtataripnong ti agarup 7,000 a tattao gapu ta iti daydi a nairugi ti kampania ti sangalubongan a panangasaba. Idi 1922, bayat ti siam nga aldaw a kombension iti dayta met laeng a lugar, nagpaiduma ti panangipaganetget ni Joseph F. Rutherford iti trabaho a panangasaba. Imparegtana kadagiti dumdumngeg: “Agbalinkayo a matalek ken pudno a saksi maipaay [ken Jehova]. Agtultuloykayo a makidangadang agingga a naan-anay a malangalang ti Babilonia. Isaknapyo ti mensahe. Masapul a maammuan ti lubong a ni Jehova ti Dios ken ni Jesu-Kristo ti Ari dagiti ar-ari ken Apo dagiti ap-appo. Isu daytoy ti aldaw dagiti al-aldaw. Adtoy, agturturayen ti Ari! Dakayo ti mangiwaragawag iti dayta. Ngarud iwaragawagyo, iwaragawagyo, iwaragawagyo, ti Ari ken ti pagarianna.” Dagiti timmabuno ken ti ili ti Dios iti intero a lubong sirarag-o nga inawatda dayta a pammabileg!
7 Idiay Columbus, Ohio, idi 1931, magagaran unay dagiti Estudiante ti Biblia a nangawat iti nagan a Saksi ni Jehova. Kalpasanna, idi 1935, idiay Washington, D.C., impalgak ni Kabsat Rutherford no siasino dagiti mangbukel iti “dakkel a bunggoy,” a nailadawan iti Apocalipsis kas ‘sitatakder iti sanguanan ti trono ken iti sanguanan ti Kordero.’ (Apoc. 7:9-17) Idi 1942, bayat ti Gubat Sangalubongan II, impalawag ni Nathan H. Knorr ti makagutugot a diskurso a “Talna—Agpautto Aya?” Dinakamatna ti “eskarlata ti marisna nga atap nga animal” iti Apocalipsis 17 ken imbagana a dakdakkelto pay ti trabaho a panangasaba kalpasan ti gubat.
8, 9. Apay a nangnangruna a makapabileg ti sumagmamano a kombension?
8 Iti Nateokratikuan nga Asamblea idi 1946 a natemaan iti “Dagiti Naragsak a Nasion” idiay Cleveland, Ohio, makapagagar ti palawag ni Kabsat Knorr a napauluan iti “Dagiti Parikut ti Rekonstruksion ken Panagsaknap.” Malagip ti maysa a timmabuno ti gagar nga imbunga dayta a palawag: “Addaak idi iti likudanna iti dayta a plataporma iti daydi a rabii, ken bayat nga imbinsabinsana ti trabaho a panangasaba ken imbagana ti plano a panangpalawa iti pagtaengan ken paktoria ti Brooklyn Bethel, agal-allungogan ti panagpalakpak dagiti timmabuno. Uray no saanmi a makita ti rupada manipud iti plataporma, nabatad a nakaragragsak ti amin.” Iti maysa nga internasional a kombension idiay New York City idi 1950, naragsakan dagiti timmabuno nga immawat iti New World Translation of the Christian Greek Scriptures, ti umuna a tomo ti maysa a Biblia iti moderno nga Ingles a nangisubli iti nagan ti Dios iti umiso a lugarna.—Jer. 16:21.
9 Makapabileg met dagiti kombension a nangummongan ni Jehova kadagiti matalek a Saksina kalpasan a naidadanes wenno naparitanda. Inkari ni Adolf Hitler a talipuposenna dagiti Saksi ni Jehova idiay Germany, ngem idi 1955 nagkombension ti 107,000 a Saksi iti sigud a nagtataripnongan ni Hitler ken dagiti loyalistana idiay Nuremberg. Adu kadagidiay timmabuno ti nakasangit gapu iti rag-oda! Adu kadagiti 166,518 a timmabuno iti tallo a kombension a “Nadiosan a Debosion” idiay Poland idi 1989 ti naggapu iti Soviet Union ken Czechoslovakia, ken manipud iti dadduma pay a pagilian ti Makin-Amianan a Europa. Dadduma kadakuada ti damona ti makatabuno iti taripnong a buklen ti nasurok a 15 wenno 20 nga adipen ti Dios. Ken panunotem met ti rag-o iti “Nadibinuan a Sursuro” nga Internasional a Kombension idi 1993 idiay Kiev, Ukraine, a nakabautisaran ti 7,402. Dayta pay laeng ti kadakkelan a bilang dagiti Saksi ni Jehova a nabautisaran iti maysa nga aldaw.—Isa. 60:22; Hag. 2:7.
10. Aniada a kombension ti nakallalagip kenka, ken apay?
10 Nalabit adda met dagiti dimo malipatan a distrito wenno internasional a kombension. Malagipmo pay kadi ti damo a kombension a natabunuam wenno ti kombension a nakabautisaram? Espesial kenka dagitoy a kombension ket tagipatgem koma dagita!—Sal. 42:4.
REGULAR NGA OKASION A MANGYEG ITI RAG-O
11. Ania dagiti regular a pipiesta nga imbilin ti Dios a rambakan dagiti Israelita?
11 Kalikaguman idi ni Jehova nga aguummong dagiti Israelita idiay Jerusalem para iti tallo a piesta iti tunggal tawen—ti Piesta ti Di Nalebaduraan a Tinapay, Piesta dagiti Lawas (naawagan idi agangay iti Pentecostes), ken Piesta dagiti Abong-abong. Maipapan kadagitoy, imbilin ti Dios: “Iti tallo a pasamak iti makatawen tunggal lalaki kenka agparangto iti sanguanan ti pudno nga Apo, ni Jehova.” (Ex. 23:14-17) Gapu ta bigbigen dagiti ulo ti pamilia a nakapatpateg dagitoy a piesta, tumabunoda idi agraman ti intero a pamiliada.—1 Sam. 1:1-7; Luc. 2:41, 42.
12, 13. Ania ti kasapulan nga aramiden idi ti adu nga Israelita no tumabunoda kadagiti tinawen a piesta?
12 Panunotem ti panagsakripisio ti maysa nga Israelita a pamilia iti dayta a panagdaliasat. Kas pagarigan, mabalin a nagdaliasat da Jose ken Maria iti agarup 100 kilometro manipud Nazaret agingga idiay Jerusalem. Kasano ngata kapaut ti kasta a panagdaliasat, a magmagnada a kadua dagiti babassit nga annakda? Ti salaysay maipapan iti ibibisita ni Jesus idiay Jerusalem idi agtutubo pay ipalgakna a mabalin nga inggrupo nga agdaliasat dagiti agkakabagian ken aggagayyem. Narigat la ketdi ti agdaliasat ken agisagana iti taraon agraman ti pannaturog kadagiti lugar a saanda a nakairuaman. Ngem natalged dagita a panagdaliasat ta ti 12 ti tawenna idi a ni Jesus ket napalubosan a sumina iti pamiliana. Saan la ketdi a malipatan nangruna dagiti agtutubo dagitoy a piesta!—Luc. 2:44-46.
13 Idi naiwarawara dagiti Israelita iti ruar ti pagilianda, nadumaduma a nasion ti naggapuan dagidiay timmabuno kadagiti piesta. Idi Pentecostes ti tawen 33 C.E., nagdaliasat idiay Jerusalem dagiti nasungdo a Judio ken proselita manipud Italia, Libya, Creta, Asia Menor, ken Mesopotamia.—Ara. 2:5-11; 20:16.
14. Kasano a nagunggonaan dagiti Israelita iti itatabunoda kadagiti tinawen a piesta?
14 Para kadagiti matalek nga Israelita, ti tampok ken panggep ti kakasta a panagdaliasat isu ti panagdaydayaw ken Jehova a kadua ti rinibu a nasungdo nga adipen ti Dios. Ania ngata ti epekto dayta kadagidiay timmabuno? Masarakan ti sungbat kadagiti bilin ni Jehova iti ilina mainaig iti Piesta dagiti Abong-abong: “Masapul nga agrag-oka bayat ti piestam, sika ken ti anakmo a lalaki ken ti anakmo a babai ken ti adipenmo a lalaki ken ti adipenmo a babai ken ti Levita ken ti ganggannaet nga agnanaed ken ti awan amana nga ubing ken ti balo a babai, nga adda iti uneg dagiti ruanganmo. Pito nga aldaw a rambakamto ti piesta ken Jehova a Diosmo iti disso a piliento ni Jehova, agsipud ta bendisionannakanto ni Jehova a Diosmo iti isuamin nga apitmo ken iti tunggal aramid ta imam, ket agbalinkanto . . . a narag-o.”—Deut. 16:14, 15; basaen ti Mateo 5:3.
APAY A MASAPUL A TAGIPATGEM DAGITI AGDAMA A KOMBENSION?
15, 16. Ania dagiti sakripisio nga inaramidmo tapno makatabunoka kadagiti kombension? Apay a saan a sayang ti panagreggetmo?
15 Anian a nagsayaat nga ulidan dagitoy a nagkauna a panagtataripnong para iti ili ti Dios ita! Nupay adun ti nagbalbaliw iti panaglabas ti ginasut a tawtawen, saan a nagbaliw dagiti napateg nga aspeto dagitoy a kombension. Idi tiempo ti Biblia, masapul nga agsakripisio dagiti tumabuno kadagitoy a taripnong. Kasta met ita ti kasasaad ti adu. Ngem saan a sayang dagiti panagreggetda. Agingga ita, napateg dagitoy a naespirituan nga okasion ta ipaayandatayo iti impormasion ken pannakaawat tapno mataginayontayo ti nasinged a relasiontayo iti Dios. Gutugotennatayo dagiti kombension a mangyaplikar kadagiti maad-adaltayo, tulongandatayo a mangliklik kadagiti parikut, ken paregtaendatayo a mangipamaysa kadagiti kalat ken aktibidad a mangbang-ar imbes a mangpadagsen kadatayo.—Sal. 122:1-4.
16 Kanayon a makaparag-o dagiti kombension. Kastoy ti napaliiw iti maysa a dakkel a kombension idi 1946: “Nagsayaat a kitaen ti rinibribu a saksi a sitatalna nga agkakatugaw, ken ad-adda pay a makaparagsak a denggen ti orkestra a dangdanggayan ti timek ti umariwekwek nga agkankanta iti kankanta ti Pagarian a pangidaydayaw ken Jehova.” Innayon ti report: “Adu a kakabsat ti napan iti Volunteer Service Department tapno agboluntarioda iti nadumaduma a departamento gapu iti rag-oda nga agserbi kadagiti kapammatianda.” Nariknam met kadin ti kasta a rag-o kadagiti distrito wenno internasional a kombension?—Sal. 110:3; Isa. 42:10-12.
17. Ania dagiti nabiit pay a panagbalbaliw iti urnos dagiti kombension?
17 Adda dagiti panagbalbaliw iti urnos dagiti kombension. Kas pagarigan, ti sumagmamano nga adipen ti Dios malagipda dagidi kombension a nagpaut iti walo nga aldaw. Adda dagiti sesion iti agsapa, malem, ken rabii. Kanayon a paset ti programa ti panangasaba iti tay-ak. No dadduma, mangrugi ti programa iti alas nuebe ti agsapa, ken masansan nga adda pay dagiti sesion agingga iti alas nuebe ti rabii. Adu a tiempo ken pigsa ti busbosen dagiti boluntario iti panangisaganada iti pamigat, pangngaldaw, ken pangrabii dagiti tumabuno. Ngem iti agdama, sumagmamano laengen nga aldaw dagiti kombension, ken gapu ta nasapsapa nga agsagana dagiti pamilia ken indibidual para iti taraonda, maipamaysada ti agdengngeg iti naespirituan a programa.
18, 19. Ania dagiti segseggaam a paset dagiti kombension, ken apay?
18 Adu ti mangsegsegga kadagiti paset ti kombension a nabayagen a karaman iti programa. Ti naespirituan a ‘taraon iti umiso a tiempo,’ a mangipaay kadatayo iti nalawlawag a pannakaawat kadagiti padto ken pannursuro ti Biblia, ket saan laeng nga aggapu kadagiti palawag no di pay ket kadagiti baro a publikasion a mairuar iti kombension. (Mat. 24:45) Dagita a baro a ruar ti masansan a makatulong kadagiti napasnek nga indibidual a mangipateg kadagiti kinapudno iti Kasuratan. Dagiti makagutugot a naibatay-Biblia a drama ti mangparegta kadagiti agtutubo ken nataengan tapno usigenda ti motiboda ken saluadanda ti bagbagida maibusor iti di nadiosan a kapanunotan daytoy a lubong. Makatulong met kadatayo ti palawag iti bautismo tapno mausigtayo dagiti prioridadtayo. Maragsakantayo met a makakita kadagidiay agpabautisar kas simbolo ti dedikasionda ken Jehova.
19 Wen, dagiti kombension ket nabayagen a paset ti nasin-aw a panagdayaw. Tumulong dagitoy tapno agbalintayo a naragsak nga ad-adipen ni Jehova ken makapagserbitayo kenkuana uray iti daytoy narigat a tiempo. Babaen kadagita nga okasion, mapabileg ti espiritualidadtayo, makaam-ammotayo kadagiti baro a gagayyem, ken maapresiartayo ti sangalubongan a panagkakabsattayo. Dagita met ti us-usaren ni Jehova a mangbendision ken mangaywan kadatayo. Kayattay la ketdi nga iyurnos a nasaksakbay dagiti aktibidadtayo tapno matabunuan ken magunggonaantayo iti tunggal sesion dagiti kombension.—Prov. 10:22.


text:
“Masapul nga Ayatem ti Padam a Tao a kas iti Bagim”
“Ti maikadua [a bilin] isu daytoy, ‘Masapul nga ayatem ti padam a tao a kas iti bagim.’”—MAT. 22:39.
1, 2. (a) Ania ti imbaga ni Jesus a maikadua a kadakkelan a bilin iti Linteg? (b) Ania dagiti saludsod nga usigentayo?
KAS panangsubok, insaludsod ti maysa a Fariseo ken Jesus: “Mannursuro, ania ti kadakkelan a bilin iti Linteg?” Kas nadakamat iti napalabas nga artikulo, kinuna ni Jesus a “ti kadakkelan ken umuna a bilin” ket: “Masapul nga ayatem ni Jehova a Diosmo buyogen ti intero a pusom ken buyogen ti intero a kararuam ken buyogen ti intero a panunotmo.” Innayon ni Jesus: “Ti maikadua, nga umasping iti dayta, isu daytoy, ‘Masapul nga ayatem ti padam a tao a kas iti bagim.’”—Mat. 22:34-39.
2 Imbaga ni Jesus a masapul nga ayatentayo ti padatayo a tao a kas iti bagitayo. Gapuna, nasayaat nga isaludsodtayo: Ania ti kayat a sawen ti panangayat iti padatayo a tao? Kasano a maipakitatayo dayta?
TI KAYAT A SAWEN TI PANANGAYAT ITI PADATAYO A TAO
3, 4. (a) Ania nga ilustrasion ti inusar ni Jesus idi naisaludsod kenkuana: “Asino a pudpudno ti padak a tao”? (b) Kasano a tinulongan ti Samaritano ti maysa a lalaki a natakawan, nakabkabil, ken agngangabiten a matay? (Kitaen ti ladawan iti rugi ti artikulo.)
3 Usigentayo ti kinuna ni Jesus idi insaludsod ti maysa a managinlilinteg: “Asino a pudpudno ti padak a tao?” Kas sungbat, dinakamat ni Jesus ti ilustrasion maipapan iti naimbag a Samaritano. (Basaen ti Lucas 10:29-37.) Nalabit ekspektarentayo a maasian ti maysa a padi ken maysa a Levita no makakitada iti maysa a lalaki a natakawan, nakabkabil, ken agngangabiten a matay. Nupay kasta, liniklikan ken linabsanda lattan ti lalaki. Ngem tinulongan isuna ti maysa a Samaritano—maysa nga indibidual a mangraraem iti Mosaiko a Linteg ken lalaisen dagiti Judio.—Juan 4:9.
4 Ti naimbag a Samaritano binukbokanna iti lana ken arak dagiti sugat ti lalaki tapno umimbag. Impanna iti maysa a pagdagusan ken nangted iti dua a denario, a katupag ti dua nga aldaw a sueldo, iti agay-aywan iti pagdagusan. (Mat. 20:2) Nabatad nga addaan dayta a Samaritano iti pudpudno nga ayat iti padana a tao. Ipakita ngarud ti ilustrasion ni Jesus a rumbeng a kaasian ken ayatentayo ti padatayo a tao.
5. Kasano nga impakita dagiti Saksi ni Jehova ti ayatda iti padada a tao iti kallabes a kalamidad?
5 Manmano itan ti naasi a tattao a kas iti naimbag a Samaritano. Nangnangruna a kasta kadagitoy ‘maudi nga al-aldaw’ ta adu dagiti tattao nga awanan iti nainkasigudan nga ayat, naranggas, ken awanan panagayat iti kinaimbag. (2 Tim. 3:1-3) Kas pagarigan, usigentayo ti napasamak idi Oktubre 2012 idi dinidigra ti Hurricane Sandy ti New York City. Iti maysa a napalaluan a lugar, dagiti mananggundaway tinakawanda dagiti residente nga agsagsagaba gapu iti kaawan ti koriente, pagpapudot, ken dadduma pay a kasapulan. Ngem dagiti Saksi ni Jehova iti dayta a lugar nangaramidda iti urnos a tumulong kadagiti kakabsat ken iti sabsabali. Ar-aramiden dayta dagiti Kristiano ta ay-ayatenda ti padada a tao. Ania ti dadduma pay a pamay-an a maipakitatayo ti ayattayo iti padatay a tao?
NO KASANO A MAIPAKITATAYO TI AYAT ITI PADATAYO A TAO
6. Ania a tulong manipud iti Biblia ti maipaaytayo iti padatayo a tao?
6 Tulongan dagiti tattao iti naespirituan. Ar-aramidentayo daytoy babaen ti panangipaaytayo kadakuada iti “liwliwa manipud iti Kasuratan.” (Roma 15:4) Ipakpakitatayo a maseknantayo iti padatayo a tao no iranranudtayo ti kinapudno iti Biblia. (Mat. 24:14) Anian a nagsayaat a pribilehio ti panangiwaragawag iti mensahe ti Pagarian manipud iti ‘Dios a mangipapaay iti namnama’!—Roma 15:13.
7. Ania ti Nabalitokan a Bilin? Kasanotayo a mabendisionan no surotentayo dayta?
7 Suroten ti Nabalitokan a Bilin. Inyebkas daytoy ni Jesus idi kinunana iti Sermonna iti Bantay: “Amin a bambanag . . . a kayatyo nga aramiden kadakayo dagiti tattao, masapul a kasta met ti aramidenyo kadakuada; iti kinapudnona, daytoy ti kaipapanan ti Linteg ken dagiti Mammadto.” (Mat. 7:12) No tratuentayo ti sabsabali maitunos iti imbalakad ni Jesus, tungtungpalentayo ti “Linteg” (Genesis agingga’t Deuteronomio) ken “dagiti Mammadto” (dagiti libro iti Hebreo a Kasuratan nga insurat dagiti mammadto). Nalawag manipud kadagita a surat a bendisionan ti Dios dagidiay mangipakpakita iti ayat iti sabsabali. Kas pagarigan, kinuna ni Jehova babaen ken Isaias: “Salimetmetanyo ti kinahustisia, ket agaramidkayo iti nalinteg . . . Naragsak ti . . . tao a mangaramid iti daytoy.” (Isa. 56:1, 2) Talaga a mabendisionantayo no tratuentayo ti sabsabali buyogen ti ayat ken kinalinteg.
8. Apay a rumbeng nga ayatentayo dagiti kabusortayo? Ania ti nalabit resultana no aramidentayo dayta?
8 Ayatem dagiti kabusormo. “Nangngegyo a naikuna, ‘Masapul nga ayatem ti padam a tao ket guraem ti kabusormo,’” kinuna ni Jesus. “Nupay kasta, kunak kadakayo: Itultuloyyo nga ayaten dagiti kabusoryo ken ikararagan dagidiay mangidaddadanes kadakayo; tapno mapaneknekanyo ti bagbagiyo nga annak ni Amayo nga adda iti langlangit.” (Mat. 5:43-45) Kasta met ti punto ni apostol Pablo idi insuratna: “No ti kabusormo mabisin, pakanem; no mawaw, ikkam iti mainum.” (Roma 12:20; Prov. 25:21) Sigun iti Mosaiko a Linteg, masapul a tulongan ti maysa a tao ti kabusorna a nakusbo ti animalna gapu iti nadagsen nga awitna. (Ex. 23:5) Posible nga agbalin nga aggayem dagiti sigud nga agkabusor no agtinnulongda. Gapu ta ipakpakitatayo ti ayat kas Kristiano, limmukneng ti puso ti adu kadagiti kabusortayo. No ayatentayo dagiti kabusortayo—uray siuulpit nga idaddadanesdatayo—nalabit agbalinto nga ad-adipen ni Jehova ti dadduma kadakuada!
9. Ania ti imbaga ni Jesus maipapan iti pannakikappia iti kabsattayo?
9 Makikappia iti amin a tattao. (Heb. 12:14) Siempre, karaman ditoy dagiti kakabsattayo, ta kinuna ni Jesus: “No . . . ip-ipanmo ti sagutmo iti altar ket sadiay malagipmo a ti kabsatmo addaan iti maysa a banag a maibusor kenka, panawam ti sagutmo sadiay sanguanan ti altar, ket mapanka; umuna a makikappiaka ken kabsatmo, ket kalpasanna, inton nakasublikan, idatonmo ti sagutmo.” (Mat. 5:23, 24) Bendisionannatayo ti Dios no ayatentayo ti kabsattayo ken dagus a makikappiatayo kenkuana.
10. Apay a saantay koma a manangbabalaw?
10 Saantay koma a manangbabalaw. “Isardengyo ti mangukom tapno saankayo a maukom,” kinuna ni Jesus, “ta iti panangukom a panguk-ukomyo, maukomkayto; ket ti rukod a pangrukrukodyo, pangrukoddanto kadakayo. Apay, ngarud, a matmatam ti garami iti mata ni kabsatmo, ngem saanmo nga imutektekan ti pasanggir iti bukodmo a mata? Wenno kasano a maikunam ken kabsatmo, ‘Palubosannak a mangikkat iti garami iti matam’; idinto ta, adtoy! maysa a pasanggir ti adda iti bukodmo a mata? Managinsisingpet! Umuna nga ikkatem ti pasanggir iti bukodmo a mata, ket kalpasanna makitamto a silalawag no kasano nga ikkaten ti garami iti mata ni kabsatmo.” (Mat. 7:1-5) Anian a nagsayaat a pammalagip a ditay koma kritikaren dagiti babassit a biddut ti sabsabali ta amangan no daddadakkel pay dagiti bidduttayo!
NAISANGSANGAYAN A PANANGIPAKITA ITI AYAT
11, 12. Kasano a maipakitatayo ti ayat iti padatayo a tao iti naisangsangayan a pamay-an?
11 Kayattayo nga ipakita ti ayat iti padatayo a tao iti naisangsangayan a pamay-an. Kas ken Jesus, ikaskasabatayo ti naimbag a damag ti Pagarian. (Luc. 8:1) Imbilin ni Jesus kadagiti pasurotna a ‘mangaramidda iti ad-adalan kadagiti tattao iti amin a nasion.’ (Mat. 28:19, 20) No itungtungpaltayo dayta nga annongen, tultulongantayo ti padatayo a tao a pumanaw iti nalawa ken akaba a dalan nga agturong iti pannakadadael ket magna iti nailet a dalan nga agturong iti biag. (Mat. 7:13, 14) Masiguradotayo a bendisionan ni Jehova ti kasta a panagregget.
12 Kas ken Jesus, tultulongantayo dagiti tattao nga agbalin a sipapanunot iti naespirituan a kasapulanda. (Mat. 5:3) Babaen ti panangiranudtayo iti “naimbag a damag ti Dios,” tultulongantayo dagidiay mayat a mangpennek iti naespirituan a kasapulanda. (Roma 1:1) No awatenda ti mensahe ti Pagarian, maikappiada iti Dios babaen ken Jesu-Kristo. (2 Cor. 5:18, 19) Isu a babaen ti panangikasabatayo iti naimbag a damag, maipakitatayo ti ayattayo iti padatayo a tao iti nakapatpateg a pamay-an.
13. Ania ti riknam iti pannakiramanmo iti trabaho a panangiwaragawag iti Pagarian?
13 Babaen ti epektibo a panagsarungkar ken panangyadal iti Biblia, masursuruantayo dagiti tattao a mangsurot kadagiti nalinteg a pagalagadan ti Dios. Gapu iti daytoy, mabalin a matignay ti iyad-adalantayo a mangaramid iti nasken a panagbalbaliw iti biagna. (1 Cor. 6:9-11) Anian a makaparagsak a makita a tultulongan ti Dios dagidiay “siuumiso nga agannayas iti agnanayon a biag” a mangaramid iti kasapulan a panagbalbaliw tapno agbalinda a nasinged kenkuana. (Ara. 13:48) Adu a dati a maup-upay ken madandanagan unay ti nagbalinen a naragsak ken agtaltaleken iti nailangitan nga Amatayo. Makaparagsak a makita ti naespirituan nga irarang-ay dagiti kabbaro! Saan kadi a maysa a bendision ti panangipakita iti ayat iti padatayo a tao iti naisangsangayan a pamay-an kas manangiwaragawag iti Pagarian?
NAIPALTIING A PANNAKAILADAWAN TI AYAT
14. Mangdakamat iti sumagmamano nga aspeto ti ayat a nailanad iti 1 Corinto 13:4-8.
14 No iyaplikartayo ti insurat ni Pablo maipapan iti panangipakita iti ayat iti padatayo a tao, maliklikantayo ti adu a problema, agbalintayo a naragsak, ken bendisionannatayo ti Dios. (Basaen ti 1 Corinto 13:4-8.) Repasuentayo biit ti imbaga ni Pablo ken kitaentayo no kasanotayo a maipakita dayta iti pannakilangentayo iti sabsabali.
15. (a) Apay a naanus ken naasitayo koma? (b) Apay a rumbeng a liklikantayo ti agimon ken agpangas?
15 “Ti ayat mabayag-panagituredna ken manangngaasi.” No kasano a naanus ken naasi ti Dios kadagiti imperpekto a tattao, naanus ken naasitayo met koma kadakuada no nagbiddutda wenno nakapagsao ken nakaaramidda iti di nasayaat kadatayo. “Ti ayat saan a managimon,” isu a ti pudno nga ayat lapdannatayo nga umapal iti sanikua ti sabsabali wenno iti pribilehioda iti kongregasion. Kasta met, no adda ayattayo, saantay nga agpangas wenno agpannakkel. Kunaen ti Biblia a kagura ni Jehova “dagiti natangsit a mata ken ti napangas a puso, [a] pagsilawan dagidiay nadangkes, ket basol.”—Prov. 21:4.
16, 17. Kasanotayo a mayaplikar ti 1 Corinto 13:5, 6?
16 Gapu iti ayat, nasayaat ti pannakilangentayo iti padatayo a tao. Saantay a pagulbodan ken saantay a takawan wenno pagaramidan ida iti aniaman a banag a di maitunos iti linlinteg ken pagalagadan ni Jehova. Gapu iti ayat, sipapanunottayo iti pagimbagan ti sabsabali imbes a ti laeng pagimbagantayo.—Fil. 2:4.
17 Ti pudpudno nga ayat ket saan nga alisto nga agpungtot ken ‘saan nga aging-ingpen’ iti sakit ti nakem. Ditay koma ilislista ti nagbasolan kadatayo ti sabsabali. (1 Tes. 5:15) No ing-ingpentayo ti sakit ti nakemtayo, saan a maay-ayo ni Jehova kadatayo, ket kaslatayo mangpaypaypay iti beggang a mabalin a bigla a sumged, a pakadangrantayo ken ti sabsabali. (Lev. 19:18) Gapu iti ayat, pagrag-oantayo ti kinapudno, ket ditay ‘agrag-o iti kinakillo,’ uray no ti tao a manggurgura kadatayo ket mairurumen wenno agsagaba.—Basaen ti Proverbio 24:17, 18.
18. Ania ti maadaltayo maipapan iti ayat iti 1 Corinto 13:7, 8?
18 Usigentayo ti kanayonan a panangdepinar ni Pablo iti ayat. Kinunana a ti ayat “anusanna ti amin a bambanag.” No adda nakasair kadatayo a dumawdawat iti pammakawan, matignaytayo a mangpakawan gapu iti ayat. Ti ayat “patienna ti amin a bambanag” iti Sao ti Dios ken tignayennatayo nga agyaman iti naespirituan a taraon a maipapaay kadatayo. Ti ayat “inanamaenna ti amin a bambanag” a nailanad iti Biblia ken tignayennatayo a mangiranud iti namnamatayo. (1 Ped. 3:15) No adda parikuttayo, agkararagtayo ket mangnamnamatayo a sumayaatto ti kasasaad. Ti ayat “ibturanna ti amin a bambanag,” dagitoy man ket nagbasolan ti sabsabali, pannakaidadanes, wenno dadduma pay a pakasuotan. Kangrunaan ti amin, “ti ayat saan a pulos aggibus.” Agnanayonto nga iparangarang dayta dagiti natulnog a tattao.
ITULTULOYMO NGA AYATEN TI PADAM A TAO A KAS ITI BAGIM
19, 20. Ania a Nainkasuratan a balakad ti mangtignay koma kadatayo a mangipakita iti ayat iti padatayo a tao?
19 No iyaplikartayo ti balakad ti Biblia, maitultuloytayo a maipakita ti ayat iti padatayo a tao. Masapul nga ayatentayo ti amin a tao, aniaman ti pulida. Masapul met a laglagipentayo ti kinuna ni Jesus: “Masapul nga ayatem ti padam a tao a kas iti bagim.” (Mat. 22:39) Namnamaen kadatayo ti Dios ken ni Kristo nga ayatentayo ti padatayo a tao. No marigatantayo a mangipakita iti ayat, ikararagtayo iti Dios a tulongannatayo ti nasantuan nga espirituna. Iti kasta, bendisionannatayo ni Jehova ken tulongannatayo a mangipakita iti ayat.—Roma 8:26, 27.
20 Ti bilin nga ayatentayo ti padatayo a tao a kas iti bagitayo ket naawagan iti “naarian a linteg.” (Sant. 2:8) Kinuna ni Pablo kalpasan a nadakamatna ti dadduma a bilin iti Mosaiko a Linteg: “Aniaman a sabali pay a bilin ti adda, magupgop iti daytoy a sao, nga isu ti, ‘Masapul nga ayatem ti padam a tao a kas iti bagim.’ Ti ayat di agaramid iti dakes iti padana a tao; gapuna ti ayat isu ti kaitungpalan ti linteg.” (Roma 13:8-10) Masapul ngarud nga itultuloytayo nga ipakita ti ayat iti padatayo a tao.
21, 22. Apay a masapul nga ayatentayo ti Dios ken ti padatayo a tao?
21 Bayat a mennamennaentayo no apay a masapul nga ipakitatayo ti ayat iti padatayo a tao, nasayaat a panunotentayo ti kinuna ni Jesus a “pagleggaken [ni Amana] ti initna kadagiti nadangkes a tattao ken kadagiti naimbag ket pagtuduenna kadagiti nalinteg a tattao ken kadagiti nakillo.” (Mat. 5:43-45) Masapul nga ipakitatayo ti ayat iti padatayo a tao, nalinteg man dayta wenno nakillo. Kas nadakamaten, ti maysa a napateg a pamay-an a maipakitatayo ti ayat ket ti panangiranud iti mensahe ti Pagarian. Nakaad-adu a bendision ti agur-uray kadatayo ken iti sabsabali no awatenda ti naimbag a damag!
22 Adu ti panggapuantayo a naan-anay a mangayat ken Jehova. Adu met ti pamay-an a maipakitatayo ti ayat iti padatayo a tao. Babaen ti panangipakitatayo iti ayattayo iti Dios ken iti padatayo a tao, tungtungpalentayo ti kinuna ni Jesus a dua a kapatgan a bilin. Kangrunaanna, maay-ayotayo ti naayat a nailangitan nga Amatayo, ni Jehova.


text:
Online a Biblia | BARO A LUBONG A PATARUS TI NASANTUAN A KASURATAN
Kayatmo a basaen daytoy nga artikulo iti %%?
Isaias 17:1-14
17 Ti pammakdaar maibusor iti Damasco:+ “Adtoy! Ti Damasco naikkat iti kinasiudadna, ket nagbalinen a maysa a bunton, maysa a marmargaay a rebba.+2 Dagiti siudad ti Aroer+ a napanawan agbalinda laeng a luglugar a maipaay kadagiti pangen, a sadiay pudno nga agiddada, nga awan asinoman a mamagpigerger kadakuada.+3 Ket ti nasarikedkedan a siudad napagpukaw manipud iti Efraim,+ ken ti pagarian manipud iti Damasco;+ ket dagidiay a nabatbati iti Siria agbalindanto a kas iti dayag ti annak ti Israel,” kuna ni Jehova ti buybuyot.+4 “Ket mapasamakto iti dayta nga aldaw a ti dayag ni Jacob agbalinto a nanumo,+ ken uray ti kinalukmeg ti lasagna mapalagpitto.+5 Ket mapasamakto nga inton ti agan-ani um-ummongenna ti nakatakder a binukel ket ti bukodna a takiag anienna dagiti dawa ti bukel,+ isu agbalinto a mismo a kas iti daydiay agad-adas kadagiti dawa ti bukel iti nababa a tanap ti Refaim.+6 Ket masapul nga adda mabati iti dayta nga adasen a kasla no adda panangapras iti kayo nga olibo: dua wenno tallo a naluom nga olibo iti murdong ti sanga; uppat wenno lima iti kangrunaan a sanga a manangpataud-bunga iti dayta,” kuna ni Jehova a Dios ti Israel.+7 Iti dayta nga aldaw tumangadto ti naindagaan a tao iti Nangaramid kenkuana, ket dagiti bukodna a mata matmatandanto Daydiay Santo ti Israel.+8 Ket isu saanto a kumita kadagiti altar,+ ti aramid dagiti imana;+ ket ti inaramid dagiti ramayna saannanto a matmatan, uray dagiti sagrado a teddek wenno dagiti pagsaadan ti insienso.+9 Iti dayta nga aldaw agbalinto dagiti sarikedked a siudadna a kas iti lugar a naan-anay a nabaybay-an iti kakaykaywan, uray ti sanga a pinanawanda a naan-anay maigapu iti annak ti Israel; ket agbalinto a langalang a rebbek.+10 Ta linipatam+ ti Dios ti pannakaisalakanmo;+ ket ti Bato+ ti sarikedkedmo saanmo a linagip. Dayta ti makagapu nga agmulaka kadagiti makaay-ayo a pagmulaan, ket babaen ti saringit ti maysa a ganggannaet ipasdekmo dayta.11 Iti aldaw mabalin nga aladam a siaannad ti aglawlaw ti pagmulaam, ket iti bigat mabalin a pagtubuem ti bin-im, ngem ti panagani sigurado a pumanawto iti aldaw ti sagubanit ken ut-ot a di maagasan.+12 Ha maipaay iti panaggugulo ti adu nga il-ili, a naariwawa a kas iti kinaariwawa dagiti baybay! Ken maipaay iti daranudor dagiti nasional a bunggoy, a mamataud iti aweng a kas iti daranudor ti mannakabalin a dandanum!+13 Dagiti met laeng nasional a bunggoy+ mamatauddanto iti aweng a kas iti daranudor ti adu a danum. Ket Isu sigurado a babalawennanto dayta,+ ket masapul a pumanaw nga umadayo ket maabug a kas iti taep ti bambantay iti sanguanan ti angin ken kas iti agal-alipuno a siit iti sanguanan ti bagyo nga angin.+14 Iti tiempo ti rabii, ay ket, adtoy! adda kellaat a panagaligaget. Sakbay ti bigat—awanen dayta.+ Daytoy ti binglay dagidiay mangkamkamkam kadatayo, ken ti bingay a kukua dagidiay mangsamsamsam kadatayo.+